Upol eta ailara

Gaztaina hazitu da gaztainondoetan, Castanea sativa, eta joan da gaztainazitua. Hala deitzen dio urriari Saldiasko Jurdaneko Dolores Ezkurra Etxekoleneak. Jurdanea Saldiasko Karrika Nagusian dago. Karrika berean goraxeago ari da bere seme Eneko Tolarea etxea zaharberritzen. Etxea galanta eta ikaragarrizko lanak hartu ditu Enekok, baina egoskorra izaki, eta hor ari da ttarraka-ttarraka; zuraje, harrije eta teilaje onenekin hezten ari den alaba balitz bezala.

Etxe tzarrera inguratzen garenero Tolarea izena errotuko lukeen arrastoren baten bila jartzen gaitu bazterrez bazter. Berak, egunero buru-belarriak erne buru-belarri ari denak, ez badu arrastorik topatu guk sartu-ateran aurkituko dugulakoan... Eguna joan eta eguna etorri, ez du arrastorik topatu. Atzo arte. Hor bidali dit bertan azaldu den haritz (Quercus robur) ohol baten argazki sorta.

Ohola berezia da. Ez da handia, metro eta erdi eskas da luze, eta ez da arra bete zabal. Oholaren alde berean, bi muturrak janak ditu, txistuan, lantzerka ahopilduak, ertzean ahopilo zorrotz samarra dutelarik. Itxuraz upola da. Sagardotarako ontzi baten ohola: upola, upel-ohola, upelgaia edo upa-ohola.

Ontzi baten upola bada, gutxi-gehiago kobatua behar du bi zentzuetan: luzetaka eta zabalka. Izan ere, ohol hori bezalakoek ontzien ingurua osatzen dute, bi buruek ixten duten bueltakoa. Borobila izateak eta erdi aldean sabel tankerakoa izateak nahitaez dakar upolak forma hori izatea. Ohol hori zuzena da bi eratara, luze-zabal. Ohol zuzenak upelaren buruan izaten dira. Enekorena buruko upola da.

Ontziaren bi buruak, txotxerako zipotza, kanila edota leihoa izaten dituen alde borobil hori eta inguruko upolak elkartzen diren tokiari “kardia” esaten zaio. Buruko oholen ertzeko lantzerrak txertatzeko upolak erretentxo bat izaten du, upolak biltzen dituzten inguruko uztaiak estutzean negarrik ez izateko moduan itxi dadin. Ondo esanda, Tolarea etxearen garaiko ontziren baten upola bada, uztaiak ez, baizik eta ailarak. Edo zumitzak ote? Alde bakarra ala biak landuak izatea dute aldea.

Ontzi batena bada, tamainagatik upel batena izan daiteke. Hogeita hamar edo berrogei karga sagarren, 9.000-12.000 kiloren muztioa hartzeko adinakoa; 5.000-6.000 litro ingurukoa.


Elkarteko penitentzia gaur eta bihar, Aste Santuaren barruan

Aste Santua izaten da elizkoientzat urteko garai inportanteenetako bat. Hernaniko eliz barrutiak ospakizunerako meza eta ekintza ugari antolatu ditu aurten ere, herriko parrokia eta eliza ezberdinetan.

Elkarteko penitentzia egunak izaten ari dira hauek. Atzo Floridako San Jose Langilean izan zen meza. Gaur berriz, Ereñotzuko San Antonio elizan emango dute, 19:00etan. Eta bihar, San Joan Bataiatzailea parrokian izango da, 19:30etan.

Igandea, Erramu igandea izango da, eta beti bezala, mezarekin batera erramu bedeinkapena egingo da. Lau meza emango dira: Agustinetan, 09:00etan; Ereñotzuko San Antonion 10:00etan; Floridako San Jose Langilean, 11:00etan, eta San Joan Bataiatzailean, eguerdiko 12:00etan.

Ostegun Santutik Pazko igandera, egunero

Jaunaren afaria ekarriko dute gorora, Ostegun Santuko mezan. Ereñotzuko San Antonion 18:00etan izango da; Floridako San Jose Langilean 19:30etan; eta San Joan Bataiatzailean, 20:00etan.

Ostiral Santu egunez, gurutzbidea egingo dute Santa Barbarara, goizeko 08:30etan. Mezak ere izango dira: San Antonion 09:00etan, eta San Joan Bataiatzailean 11:00etan. Iluntzean berriz, Pasio ospakizuna egingo dute: San Antonion 18:00etan, San Joan Bataiatzailean 18:30etan, eta San Jose Langilean 19:30etan.

Larunbat Santu egunean, Pazko gaubeila ospatuko dute. Bi meza izango dira; San Antoni-on, 19:00etan eta San Joan Bataiatzailean 20:00etan. Bataioak izango dira, azken honetan.

Azkenik, Pazko igandean meza nagusia izango da. Lau, guztira: 09:00etan Agustinetan; 10:00etan, San Antonion; 11:00etan, San Jose Langilean, bataioak eta guzti; eta 12:00etan, San Joan Bataiatzailean.

Azkenik, gogoratu nahi dute, Agustinetan ez dela mezarik izango ostegun, ostiral eta larunbat santuz.


Euskarazko irrati eta TV bat bermatzea eskatu dio Europak Nafarroari

Europako Kontseiluak hizkuntza gutxituen hirugarren txostena onartu du.

Europako Kontseiluak euskarari lotutako ondorio bat azpimarratu du hizkuntza gutxituen azken txostenean: euskaldunen hizkuntza eskubideak ez direla errespetatzen.

Alde batetik, administrazioaren egoera aipatu du, eta, bestetik, Nafarroako Gobernuari zuzendu zaio, eta euskal hiztunei euskarazko hedabideak bermatzera behartuta dagoela gogorarazi dio.

Euskalerria Irratiari erreferentzia eginda, euskal hiztunei euskarazko irrati bat eta telebista bat bermatzera behartuta dagoela gogorarazi dio Europako Kontseiluak Nafarroako Gobernuari (irrati kate horri behin eta berriro ukatu dizkio diru-laguntzak eta lizentziak).

Hizkuntza gutxituen hirugarren txostenak batik bat justizia administrazioko hutsak nabarmendu ditu. Hala eskatuz gero, prozesu judiziala euskeraz egiteko konpromisoa hartu zuen Espainiak, baina ez du betetzen.

Estatuko Administrazioan ere euskararen gabeziaz ohartarazi Europak, eta lan eskaintza publikoetan euskarak derrigorrezkoa izan behar duela dio.

Euskadira begira, Ertzaintzan eta Osakidetzan euskararen erabilera urria salatu ditu Europako Kontseiluak. Osakidetzan, langileen erdiek euskaraz jakin arren, erabilera oso eskasa dela zehaztu du. Gainera, ertzain askok ez dutela euskaraz artatzen, gaineratu du, hizkuntza horretan jarduteko gaitasun faltagatik.

Txostena hainbat adituk egin dute, tartean Alberto Fernandez EHUko Konstituzio Zuzenbideko katedraduna.


Abel Zabala Elizazu: ‘Irungo Harrera Sarea’

Irunabar Irungo Bertsoaren Bilgunearen eta HITZAren elkarlanaren harira, Abel Zabala Elizazuk bertso sorta egin du. Honakoak dira hark egindakoak, Irungo Harrera Sarea hizpide:

Irungo Harrera Sarea

Doinua: ‘Kintak jarrita ondorenian (Kubako gerrarenak).’

1.

Eskualdean bada talde bat

Irungo Harrera Sarea

migranteekin egiten du lan

ederra, paregabea

haiek artatuz haiek lagunduz

haiei goxatuz bidea

bere jarduna plazaratzea

nire sortaren xedea.

2.

Bi mila eta hemezortziko

udako egun batean

hainbat migrante agertu ziren

Renfe geltokiko atean

egun batzuek pasa zituzten

haiek artatu arte han

ez genekien zenbat gehiago

helduko ziren artean.

3.

Geroztik zifrak gora egin du

azkarrago, mantsoago

eta milaka etorri dira

hori begi bixtan dago

bi mila eta hogei urtean

bi mila baino gehiago

baina tamalez egoera honek

jarraituko du luzaro.

4.

Frantzia edo Alemania

migratearen jomuga

baina zubia zeharkatzea

zer nolako abentura

Hendaialdean harrapatuak

dira gaizkile modura

ta poliziak berriz Iruna

bueltatzea seguru da.

5.

Gobernuz kanpo dauden taldeek

jarri zuten interesa

ordezkatzeko agintariek

emandako erantzun eza

ordutik hona bidea noski

ez da izan hain erreza

gure artera heldu den orok

eduki dezan babesa.

6.

Hiru taldetan banatzen dute

euren jardueren zama

Gautxorikoak joaten dira

geltokira haiengana

Harrerakoek banatzen dute

informazio andana

eta arropa arduradunek

arropa batzeko lana.

7.

Gautxorikoen jarduna noski

kontuan hartu beharko

geltokiraino joaten dira

busa datorrenerako

ahal den azkarren artatu oso

garrantzitsua delako

pasatzaileen eskutan laister

erori daitezkelako.

8.

Harrerakoen taldean ere

bada hainbat jende prestu

noski ederki dakite jakin

pertsona nola babestu

galderarikan inork badauka

ba erantzuna erreztu

eta planorik behar badute

jartzen dute haien esku.

9.

Look aldaketak edo itxurak

ez du garrantzi gutxi (e)ta

aldagelara egiten dute

ezinbesteko bixita

eta handikan irteten dira

egokiago jantzita

migrantearen uniformea

alde batera utzita.

10.

Bolondres hauen jokabideak

badu nahikoa meritu

debalde ze lan egiten duten

hemen ezin da kabitu

eta norbaitek bere ekintzaz

lagundu nahiko balitu

udaletxeko aurrekaldean

hantxe topatuko ditu.


Konpetentzia

Baserritarrek askotan esaten diote elkarri gezurra; batez ere, azokan. Mitotik asko du uste horrek, baina errealitate gordinetik ere zerbait bai. Ez dakit nork diseinatzen dituen nekazaritza politikak (edo orain ez ditut ahotara ekarri nahi), baina ez dute ezer egiten lurra landuta bizibidea atera nahi dutenen alde. Merkatuaren logika basatian oinarritzen da elikagaien ekoizpena. Norbaitek sartu digu buruan azokan gure ondoan dauden baserritarrak direla gure konpetentzia, eta hor ari dira batzuk albokoari gezurra esanez, hark baino gehiago saltzearren.

Bitartean, elikagaien ekoizpenean logika salbajeetan sartu zutenek sekulako konpetentzia egiten digute. Dena saltzen dute baserritarrek baino merkeago. Inork ez daki nondik ekartzen dituzten gereziak Gabonetan, baina supermerkatuan badaude, erosi egiten ditugu. Ez gaitezen engaina: elikagai merkerik ez dago. Baserritarrei baino askoz merkeago erosten dugunak pertsonen edo lurraren esplotazioa ezkutatzen du. Ez, baserritarrek ez diote elkarri konpetentziarik egiten. Kontua da elikagaiak lurrarekiko errespetuz, astiro, garaian eta ingurua zigortu gabe ekoiztea ez datorrela logika kapitalistarekin bat. Merkatua da gure konpetentzia, eta gu gara hark paretik kendu nahiko lukeena.


Ezuste gutxi izan da

Amaitu da Kanadako Munduko Kopako ligaxkako lehen jardunaldia.Titulua irabazteko faboritoek ez dute huts egin, eta irabazi egin dute

Jokatu dute lehen jardunaldia Kanadan, Munduko Kopan. Ustekabeko gutxi egon da lehen hamabi partidetan. Irabazi egin dute Alemaniak eta AEBek, txapeldun izateko bi hautagai nagusiek, eta irabazi egin dute halaber haien itzalean dauden beste hainbat selekzio indartsuk: Brasilek, Frantziak, Japoniak, Kanadak eta Norvegiak, besteak beste. Gehiago espero zen Espainiarengandik, baina, Munduko Kopa batean estreinakoz ari dela kontuan hartuta, ezin esan Costa Ricarekin berdindu izana ustekabeko handia denik. Aldiz, ez zen espero horrenbeste Kamerunengandik; ez, behintzat, Ekuadorri horrelako astindua emango zionik: 6-0.

Lehen jardunaldi honek oso argi utzi du, bestalde, selekzio batzuen artean dagoen alde handia. Adibide ezin argigarriagoa dago: Alemaniak eta Boli Kostak elkarren aurka jokatu zuten partidan gertatutakoa. Alemaniarrek hamar gol sartu zizkieten bolikostarrei. Gol bat gehiago sartu izan balute, inoizko marka onena berdinduko zuten. Hain zuzen, Alemaniarena da marka hori, 2007an Txinan jokatutako ekitaldian Argentinari 11-0 irabazi zionekoa.

Gol asko sartu dituzte lehen jardunaldi honetan: 40 guztira; hots, partida bakoitzeko hiru gol baino gehiago. Kopuru horretan, bada ezer deigarria ere. Izan ere, hamabi partidatan sartutako 40 gol horietatik 30 bost partidatan sartu dituzte: hamar Alemania eta Boli Kostaren artekoan; sei Kamerun eta Suitzaren artekoan eta Suedia eta Nigeriaren artekoan (3-3); eta lau AEBak eta Australiaren artekoan (3-1) eta Norvegia eta Thailandiaren artekoan (4-0). Golegileen sailkapenean, berriz, hiru jokalari daude hiruna golekin: Anja Mittag eta Celia Sasic alemaniarrak eta Gaelle Enganamouit kamerundarra. Sasicek egindakoak, ordea, aipamen berezia merezi du, 45 minutuz bakarrik izan baitzen zelaian, atsedenaldian aldatu egin baitzuten.

Kanadako Munduko Kopa honek baditu lehen markak ere. Brasilgo selekzioko bi jokalarik lortu dituzte: Formiga erdilariak eta Marta aurrelariak, hain zuzen ere. Formigak gola sartu zion atzo Hego Koreari, eta, horri esker, bera da emakumezkoetan Munduko Kopa batean gola sartu duen jokalari helduena, 37 urterekin —Roger Milla kamerundarrak du marka gizonezkoak eta emakumezkoak kontuan hartuta, 42 urterekin—. Baina Formigak beste marka bat ezarri du: seigarren aldiz ari da Munduko Kopa batean. Homare Sawa japoniarrak ere marka hori lortu du ekitaldi honetan. Hain zuzen ere, Sawarena zen Formigak hobetutako marka.

Martak ere historia egin du: gol bat sartu zion Hego Koreari, eta, horri esker, bera da emakumezkoen Munduko Kopetan gol gehien sartu dituen jokalaria: hamabost, lau ekitalditan banatuta. Aurrelari brasildarrari gol bakarra falta zaio Miroslav Klose aurrelari alemaniarraren marka berdintzeko, eta bi, hura gainditzeko. Ezusterik ezean, Munduko Kopetan inork baino gol gehien sartu dituen jokalari gisa amaituko du Martak Kanadako Munduko Kopa.


Italiako errepublikako presidenteak Legebiltzarra desegin du, eta apirilean izango dira hauteskundeak

Giorgio Napolitano Italiako errepublikako presidenteak Legebiltzarra desegin ditu gaur goizean -Senatua eta Diputatuen Ganbera-, han bizi duten krisi politikoa amaitzearren, eta apirilaren 13an eta 14an izango dira hauteskundeak. Erabakiaren atarian, estatuburua Senatuko eta Diputatuen Ganberako presidenteekin bildu zen atzo; Quirinal Jauregian hartu zituen Senatuko presidente Franco Marini eta Diputatuen Ganberako buru Fausto Bertinoti.

Harekin lehenengo bildu zen Franco Marini Senatuko presidentea, hain zuzen ere, behin-behineko gobernu baten eraketan porrot egiteak du bozak aurreratzera behartu Italiako estatuburua. Mariniri betebehar hori finkatu zion joan den urtarrilaren 30ean, 2006ko maiatzaren 17az geroztik gobernuburu kargutan zegoen Romano Prodik bigarren aldiz dimisioa eman ondoren. Prodiren gobernuari eusten zion zentro-ezkerreko koaliziotik alde egin zuen UDEUR alderdi kristaudemokratak. 2005ean -eskuineko buruzagi Silvio Berlusconi gobernuburu zelarik- ontzat hartu zuten hauteskunde legearen erreforma onartzen ez zuelako hartu zuten kristaudemokratek erabakia. Senatuan konfiantza mozioa galtzeak zuen Prodi kargua uztera behartu.

Prodiren lekukoa hartu zuen Marinik hauteskunde legea aldatzea zuen helburu, baina eskuineko indarren buruzagi Silvio Berlusconik ez dio aukera hori eskuratzen utzi nahi izan. Askatasunen Etxea koalizioko buruak bozak orain egitea nahi du, inkestek 10 eta 16 punturen arteko aldearekin irabaziko lukeela iragartzen baitio eskuinari.


M.I.Ak itxiko du BIME Live jaialdiko kartela

Urriaren 26ean eta 27 an BECEn egingo duten edizioko iragarpen esanguratsuena da.

M.I.A. artistak itxiko du BIME Live jaialdiko kartela. Antolakuntzak iragarri duenez, urriaren 27an igoko da BECeko agertokira. Horiez gain, Aphex Twin, MGMT, Editors, Nina Kraviz eta beste hainbat banda ere arituko dira zuzenean urriko azken asteburuan Barakaldon.

Guztira, Europatik zein Latinoamerikatik etorritako 40 bandak baino gehiagok hartuko dute parte Bilboko zenbait aretotan BIME Live jaialdiaren aurreko bi egunetan antolatutako zuzenekoetan.

M.I.A.

Munduan eragin gehien duten pertsonetako bat da, Time aldizkariak argitaratutako zerrendaren arabera. Artistaren musika proposamen “deserosoa eta arriskutsua” arte ospetsua bihurtzea lortu duela nabarmendu dute BIMEren antolatzaileek

Konposatzailea eta abeslaria ez ezik, artista bisuala, zinema-zuzendaria, moda-diseinatzailea eta aktibista izanik, urte berean Oscar, Grammy, Brit Award eta Mercury sarietara izendatua egotea lortu duen artista bakarra da.


Emakumezko futbolzaleen topaketa egingo dute Atrabuduan maiatzaren 17an

Datorren maiatzaren 17an, eguenean, Erandioko Betiko Neskak futbol-taldeak egingo du emakumezko futbolzaleentzako bigarren topaketa. Klubak Astrabuduako San Lorentzo futbol-zelaira hurreratzeko gonbidapena luzatu die inguruko neskei eta emakumeei, entrenamenduetan probatzeko.

Ez da lehenengo aldia klubak futbolean jokatu gura duten emakumezkoei alfonbra gorria ipini dienik. Joan den apirilaren 17an ere horrela egin zuten, eta maiatzaren 31rako hirugarren kirol-batzar bat aurreikusi du emakumezkoen futbol-klubak. Maiatzeko saio bietan, 17:30etik 19:00etara izango dira entrenamenduak. "Etorri eta probatu, baietz gustatu!" bota dute amua Betikokoek. Argibide gehiago gura izanez gero, 676 905 334 telefonora jo daiteke.


Beldurraren distantzia

Norberaren etxeraino

iristen den arte ongi…

Ez al zaio erraietan

itsatsi beste inori?

Martxoan puzten hasia,

maiatzean horren lodi!

Birusa bezain indartsu

ailegatu da berori.

Segurtasun distantziak

isolamendua ogi,

urruntzeko inertzian

ez ote gara erori?

Eskularru(e)tan hozten da

larruak nahi duen hori,

bi metrora zaudetenei:

besarkada bat denoi!

Doinua:

‘18/98+auzolanean’ diskoko ‘Besarkada bat denoi’ kantatik hartua.

Gitarra:

Itziar Navarro.


Mamu beltzari bisita, Euroliga hasteko

11 urte dira Baskoniak ez diola Olympiakosi etxetik kanpo irabazi. Beauboisek ezin du jokatu gaur, ezta Spanulisek ere

Baskoniak gaur ekingo dio Euroligari, etxetik kanpo, Olympiakosen aurka. Hemezortzigarren urtez jarraian Europako txapelketa nagusian ariko da, kontinenteko elitean erabat finkatuta dagoen erakusgarri. Helburua lehen zortzien artean bukatzea da, final-laurdenetarako sailkatzeko. Lehen fasearen formatua, iazko bera da: 30 partida. Iragan sasoian hamasei garaipen behar izan ziren aurrera egiteko, eta, ondo bidean, oraingo honetan antzeko kopurua beharko da.

Hainbeste urtetan tankera guztietako estatistikak pilatzeko aukera izan du Gasteizko taldeak. Talde kutun eta madarikatuen zerrenda ezaguna da, eta mamu beltzen artean Olympiakos ageri da. Olympiakos baino gehiago, Pireoko pabiloia, 11 urte baitira ez diola Atenasko portuko taldeari bere etxean irabazten. Bolada, dena den, hamabi partidakoa da, hamabi porrot jarraian.

«Baskonia izaera aipatzen dugunean, kantxa zailetara joan eta bertan irabazteaz ari gara», aipatu zuen atzo Pablo Prigioni Baskoniako entrenatzaileak. Hark ere Europako txapelketa bateko lehen partida du aulkian, eta jokalarien animua pizten saiatu zen. Behar du bai piztu, bolada txarraz gain, Olimpiakosi eginiko azken bisiten oroitzapena ez baita gozoa. Iragan sasoian 92-62 galdu zuen Baskoniak partida tamalgarri baten ondorio, eta duela bi sasoi ere egurra jaso zuen: 82-68.

Baskoniak, dena den, gaur ez du Atenasen jokatuko, Iraklion baizik, Kretako uhartean. Olympiakosek iragan sasoiko Euroligan etxean jokaturiko azken partidan, Anadolu Efesen aurka, istiluak izan ziren, eta txapelketako diziplina batzordeak pabiloia itxi dio. Arautegiak Atenastik kanpo jokatzera behartzen du, eta Kretara jo du taldeak. Irakliok erabiltzen duen pabiloia da, eta 5.200 ikusle sartzen dira bakarrik. Ikusteko dago zein giro egongo den harmailetan, are gehiago Greziako ligako lehen jardunaldiko partidan Olympiakosek Panathinaikosen aurka galdu zuela kontuan hartuta (68-71).

Giroa beti da beroa Grezian, baina zaleek ez dute jokatzen. Arlo horretatik, Baskoniak gabezia gehiago ditu, Rodrigue Beauboisek ez baitu bidaiatu. Jordan McRae eta Patricio Garino ere min hartuta daude, baina haiek badituzte ordezkoak, Matt Janning eta Carlos Delfino, hurrenez hurren. «Lehiatzeko nahikoa jende badugu», nabarmendu zuen Prigionik. Olympiakosek ere badu gabezia bat, eta handia, Vassilis Spanulis kapitainak ezin baitu jokatu. 35 urte ditu, baina oraindik oso garrantzitsua da, batez ere amaiera estuetan. Brian Roberts antolatzailea, aldiz, garaiz sendatu da jokatzeko.


BEZik ez du igoko Espainiako erreforma fiskalak

Batez besteko errentaren gaineko zerga %12,5 txikituko du Madrilgo gobernuak. Sozietateen zerga bakarra sortuko du, %25ekoa. Bi zergok ez dute zuzeneko eraginik euskal lurraldeetan.

Ez Bruselaren “gomendioak” ez Manuel Lagaresen aditu taldeak egindakoak. Sakonek erreforma fiskalik ez du egingo Madrilek, gaur bertan Ecofinek BEZaren igoera orokorra egiteko eskatu badio ere. Urardotu egin du Ogasunak hasiera batean mahai gainean zeukan erreforma fiskalaren proiektua: BEZa gehiegi ez ukitzea eta errentaren gaineko zerga (PFEZ) jaistea, horiek dira gaurko neurri nagusiak. Arrazoia ulertzea ez da zaila.

Datorren urtean hauteskundeak gainean daude, eta, joan den maiatzaren 25eko bozetan PPk 2,6 milioi boto galdu ostean, pisu handiagoa du hauteskunde kalkuluak, defizitaren helburua betetzeak (30.900 milioitan murriztu behar du defizita 2016rako) edo erreforma fiskal progresiboago bat jartzeak baino. Balizko boto emaileak gehiegi ez haserretzea jarri du miran Mariano Rajoyren gobernuak.

Luis de Guindos Espainiako Ekonomia ministroak gaur Luxenburgon esandakoek eta egindako ukazioek euren kabuz berba egiten dute: “Erreformak espainiarren patriketako errenta handituko du. Ez du hauteskunde helbururik”. Erreforma 2015eko urtarrilean sartuko da indarrean.

“Iritsi da denei zergak jaisteko unea, espainiarrek egindako esfortsuaren ordaina jasotzeko”, esan du Cristobal Montoro Ogasun ministroak Ministroen kontseiluaren osteko prentsaurrekoan. Erreformaren helburu nagusia enpleguaren sorrera sustatzea eta enpresen lehiakortasuna bultzatzea dela nabarmendu du. Ildo berean Soraya Saenz de Santamaria presidenteordeak azaldu du zerga jaitsiera "denenetzat" dela, "langileentzat, enpresentzat eta familientzat". Saenz de Santamariaren esanetan, "azken bi urteetako erreformei esker berreskurapen bidean gaude, eta orain egindako esfortzua herritarrei bueltatzeko ordua da".

Bruselak eskatutakoaren kontra BEZa igo barik defizitaren helburua zelan lortuko duen galdetuta honakoa erantzun du Montorok: "Ez dugu BEZik igoko une hiperkritiko batean egin genuelako. Orain ez dago beharrik, BEZaren bilketa datuak oso onak direlako”. Erreforma fiskalari esker 2016rako BPGa %0,55 handituko dela eta 20 milioi herritarrek datorren urtean erosmen ahalmen handiagoa izango dutela aurreikusi du Montorok.

Honakoak dira aldaketa nagusiak:

BEZa: igoerarik ez, salbuespenekinBruselak, NDFk eta Espainiako Bankuek eskatutakorik ez du beteko, momentuz, gobernuak. Lagaresen txostenak eskatutakoa ere ez: gaur egun BEZ murriztuan (%10) dauden ondasun eta zerbitzu guztiak (ura, haragia, arraina, museoak eta osasun produktu guztiak) BEZ arruntera (%21) igotzea eskatu zion Rajoyri. Ez du horrelakorik egin. Soilik osasun produktuen BEZa igoko du, EBko Justizia Auzitegiaren ebazpen bat betez. Baina betaurrekoak eta lentillak igoeratik kanpo laga ditu, eta baita elbarrientzako osasun materialak ere. Laborategietan sendagaiak egietko erabiltzen diren produktuen BEZa berriz, %4tik %21era igoko da.

Errenta zerga: tipo txikiagoak eta tarte gutxiagoPFEZ zazpi tarte izatetik bost izatera pasako da berriro. Gainera, tipo minimoa %24tik behera kokokatuko da (%24,75ean dago orain) eta tipo handiena, berriz, %52tik %45era jaitsiko da. Onura beraz, ez da klase baxuenentza izango bakarrik, baita dirudunentzat ere. Urtean 12.000 euroko diru sarrerak dituztenek errenta zergarik ez dute oraindu behar izan. Aldaketa hori ez da nabarmentzekoa, orain PEFZ ez ordaintzeko muga 11.162 eurotan baitago. PPren gobernuak 2012an bostetik zazpira handitu zituen PEFZren tarteak, eta tipoak zazpi punturaino igo zituen. Errentaren zerga da Ogasuaren diru bilketan pisu handiena duena, %41ekoa hain zuzen. Gaur iragarritako errenta zergaren beherapena %12,5ekoa izango da batez beste. Urtean 24.000 eurotik beherako diru sarrerak dituzten zerga ordaintzaileentzat (ordaintzaileen %70 inguru dira), berriz, %23,5ekoa izango da jaitsiera; 18.000 eurotik beherako diru sarrerak dituztenentzat, %31koa izango da jaitsiera.

Aurrezkien atxikipenakErrenta zergarekin batera gordailuengatik izandako irabazien zati bat ere biltzen du ogasunak. 2012tik hiru tipo daude: 6.000 eurora arteko gordailuengatik %21ekoa, 6.000-24.000 euro artekoengatik %25ekoa eta 24.000tik gorakoengatik %27koa. Aurrerantzean ere hiru tipo egongo dira baina atxikipen txikiagoarekin: %19koa 6.000 eurotik beherako gordailuentzat, %21koa 6.000tik 50.000 eurotoarako gordailuentzat, eta %23koa hortik gora.

Ama landunentzako eta menpekodunentzeko laguntzakFamlientzako kenkarien hobekuntza iragarri du Cristobal Montoro Ogasun ministroak, minimo pertsonala eta familiarra igoko dituelako. Hiru urtetik beherako umea duten ama landunek (1.200 euro urtean, 100 euro hilean) eta pertsona nagusi edo menpekoren bat ardurapean duten famalientzako kenkari figura berriak sortuko dituzte.

Sozietateen zerga bakarraTipo orokorra %30etik %25era jaitsiko da, bi urtetan, eta horixe izango da sozietateen zerga bakarra. Zerga %28koa izango da 2015ean eta %25ekoa 2016an. Enpresa txiki eta ertainen kasuan, berriz, ez da aldaketarik egongo, dagoeneko %25eko zegra dutelako 300.000 eurotik beherako irabaziak dituztenek. Kasu honetan, beraz, enpresa handiak izango dira onuradun nagusiak. Ekintzaile berrientzako zerga %15ekoa izango da atxikipena.

Sozietateetan berrinbertitzeari eutsiSozietate zergaren kenkari gehienak ezabatuko ditu Ogasunak, baina ez du ukituko dirua sozietatean berrinbertitzeagatiko kenkaria. Lagaresen adituen taldeak, hori ere ezabatzea gomendatu zion gobernuari.

Autonomoen atxikiena, txikiagoa2012an BEZaren igoera orokorra eta Gabonetako sari berezia ezabatzeaz gain, autonomoen atxipinea %15etik %21era igo zuen Rajoyren gobernuak. “Aldi baterako neuria” zela esan zuen orduan, eta 2014an bere onera itzuliko zela. Ez da horrela gertatu. Urtebeteko atzerapenarekin erabaki du jaistea, eta oraingo beherakada ez da 2011ko mailara iritsiko: profesonalen eta autonomoen atxikipena &21etik %19ra jaitsiko da datorren urtean.

I+G kenkariek jarraituko duteAdituen txostenak gomendatutakoaren kontra, Montorok ez du ezabatuko I+Gan inbertitzeagatik enpresek dituzten kenkariak, atzerriko inbertsioen menpekotasunik ez izateko.

Seigarren PIVE planaErreforma fiskalarkin batera, auto berriak erosteko laguntzaen sigarren plana onartu du Ministroen Kontseiluak. Planak 175 milioi euroko aurrekontua izango du. Orain arteko bost PIVE planei esker gutxiago kutsatzen duten 540.000 auto saldu direla azaldu du gobernuak.


Igande honetan egingo du ibilaldi neurtua Sei-herri elkarteak

Urteroko ohiturari eutsiz, udazkenarekin batera, ibilaldi neurtua deitu du Berangoko Sei-herri kultur elkarteak. Igande honetan, azaroak 16, izango da Uribe Kosta zeharkatzen duen ibilaldia. Orain dela 26 urte, herriko gazte talde bat ibilaldia antolatzen hasi zen, "herria eta bere inguruak hobeto ezagutzeko eta euskara bultzatzeko asmoarekin", azaldu dute elkartekoek. "Aisialdiko ekintza bezala sortu zen, garai hartan mendira joateko ohitura puri-purian zegoen eta gure herrian halako zerbait egitea pentsatu zuten. Bigarren urtean, antolatzaileetako bat, "Gomi" gaztea, ezbehar baten ondorioz hil egin zen eta, ordutik bere oroimenez antolatzen da urtero-urtero hutsik egin gabe", gaineratu dute. Argazkian, iaz 200 lagun inguru egon zen bazkaltzen, ibilaldiaren ostean.

Ibiladi neurtua bikoteka egiten da, bi ibilbide prestatu dituzte horretarako, txikitxoena bata eta helduena bestea. Lehenengoak 8 kilometro ditu eta bigarrenak 14 inguru: "Ibilbidea Berango ingurutik egiten dugu, gure elkartearen izenak dioenez ibilbideak gure herriko mugetatik doa (Berango, Getxo, Leioa, Erandio eta Sopela), gure eskualdeko herrien ikuspegi zoragarriez gozatzeko". Ibilbidean zehar hiru kontrol izango dira, bertan bikoteen denborak hartuko dira, guztiek ibilaldi guztia betetzen dutela ziurtatzeko. Horietako batean, hamaiketakoa hartzeko parada izango da denbora geratuko delarik. Irteera eta helmuga Sei-herri herriko tabernaren patioan izango dira, Sabino Arana kalean.

Horrenbestez, helduek 8:30ean eman beharko dute izena, Sei-herri tabernan, ordu erdi beranduago ateratzeko. Txikiek, berriz, 9:00etan daukate apuntatzeko ordua eta 9:30ean irtetzekoa. Ibilaldia bukatuta, bazkaria egingo dute Berangoko frontoian. Hala ere, umeek jolasak izango dituzte aurretik. Sari banaketa 18:00ak aldera izango da.


Karlos Zurutuzak eta Miren Garatek Rikardo Arregi saria jaso dute

BERRIAn argitaratutako lanengatik sari nagusiarekin eta kazetari berriarenarekin saritu dituzte. Rikardo Arregi saria jaso dute 'Sautrela' eta 'Beranduegi' telebista saioek, eta Mattin Larzabal kazetariak ere.


Segi ametsetan

Realak Coruñan irabazi du, eta Valentziak Sevillan galdu; beraz, Txapeldunen Ligako atarikoa jokatuko du talde txuri-urdinak. Txuri-urdinek gogotik sufritu dute, eta Griezmannen gola erabakigarria izan da.


Donostiakoa bakarrik ez delako

Jaizkibel mendiak lotuko ditu bi eskualdeak.

Donostiako Klasikoa du izena, baina izan zitekeen Gipuzkoa Ekialdeko Itzulia. Izendapen horrek, baina, txirrindularitza probaren sorrerarako asmoa zapuztuko luke: hiriburuaren turismo promozioa.

Hala ere, prestigio handia hartu duen txirrindularitza proba da, nahiz eta azken bi ekitaldietako arazoek ez dioten lagundu. 1989an Munduko Kopa sortu zenean, bertan sartu zuten, eta berdin UCI Pro Tour edo UCI World Tourrean.

Bihar izango da aurtengo zita, eta 220 kilometro pasatxo egin beharko dituzte. Herrialdearen hegoalderaka —Albisturrera arte— jo ondoren, iparraldera buelta egingo dute. Lasterketak 98 kilometro egin dituenean sartuko da Oarsoaldean, Perurenako gainetik. Txirrindularien hanketan dago lasterketaren abiadura, baina klasikoa izanda, azkar joango dela suposatzen da. Probaren antolatzaileen aurreikuspenen arabera, 14:05 iritsiko dira Perurenako gainera abiadura azkarrenean eginez gero. 14:19an, berriz, motelenean.

Handik Oiartzunera joko dute, eta Gurutze auzoa atzean utzita, Bidasoan sartuko dira, Katea auzotik. Gaintxurizketa igoko dute, eta Lezotik Donibanera abiatuko dira.

Han hasiko dira Jaizkibel mendatea igotzen. Garai batean lasterketaren epaile zen, helmugatik gertuago zegoelako, eta han ematen ziren —normalean— garailearen erasoak. Horregatik klasikoa gehienetan irabazi duen txirrindularia Marino Lejarreta bezalako eskalatzaile puru bat da. Berrizko Ihiak hiru txapel ditu guztira.

Jaizkibelgo malda gogorrak zaletuz beteko dira, eta hango gainetik pasatuko dira 14:43-15:02 inguruan, lasterketaren bukaerarako 95 kilometro falta direnean. Guadalupetik pasatuta, Bidasoa eskualdeko hiriguneetan zehar ibiliko dira, Oiartzungo Arkaleko —txirrindularitza munduan esaten den bezala— ahuntzen bidea igo beharko dute, Jaizkibelgoa pasatu eta ordu erdi ingurura.

Handik Errenteria-Orereta aldera joko dute, eta bigarren aldiz Jaizkibel hasiko dira igotzen. Kalkuluen arabera, ordubete inguru beharko dute aurreko igoeratik bigarrena egiteko itzulia betetzeko. Handik berriro Hondarribia, Irun eta Oiartzun (16:16-16:46) pasako dute, eta Errenteria-Oreretako saihesbidetik gora, Pasaia aldera joango dira. Han utziko dute atzean Oarsoaldea, eta oraindik 23 kilometro beharko dituzte klasikoa bukatzeko. Kontuan hartu behar da aipatutako tokietatik pasatu baino lehenago errepidea moztuko dutela, eta bigarren itzulia egin bitartean, trafikoari irekita egongo dela.

Aurtengo berritasuna klasikoko azken kilometroetan izango da. Igeldon, Bordako tontorra igo beharrean, Murgileko bidetik joango dira.

Goi mailako parte hartzea

Txirrindulariei dagokienez, Tourraren inertziarekin etortzen dena izan ohi da irabazle, nahiz eta sorpresaren bat edo beste egon daitekeen. Faboritoen zerrenda luzea da: Adam Yates iazko irabazlea, haren anaia Simon, Van Avermaet, Valverde —Lejarreta berdindu dezake—, Dan Martin, Contador, Gilbert, Izagirretarrak, Kreuziger, Kruijswijk, Joaquim Rodriguez, Skyko armada edo Mollema, besteak beste.

Frantziako Tourreko ikuskizuna baino zerbait hobea emango dutela ez dago zalantzarik, txirrindularitzaren hobebeharrez.


David Barberoren 'Vuelve, bigotillo, vuelve', Matienan estreinekoz

Kazetari honen azken antzezlana hartuko du larunbat arratsalde honetan Matienako Errota Kultur Etxeak. Datorren apirilaren 5ean, Bilboko Campos Eliseos Antzokian izando dira.

Vuelve, bigotillo, vuelve David Barbero idazle eta kazetariaren antzerkirako azken obra izango da euskal eszenatokietan larunbat arratsalde honetan, Matienako (Abadiño) Errota Kultur Etxean.

Umorezko kabaret egitura du obra honek, gizarteko arazoak eta egun boteretsuak diren pertsonak saltasen dituenak. Honekin batera, ordubete eta laurdena baino gehiagoko iraupena duen satira-lan honetan, abesti herrikoiez eta bat-bateko saioetaz gozatuko du publikoak. Izan ere, aktoreek eta ikusleek elkarri eragingo diete.

Egungo bizitza sozial eta politikaren pertsonaiei erreferentzia ugari egingo dizkiete emanaldian. "Eszenatokiaren eta publikoaren arteko jaia” izatea du helburu antzezlanak, haien arteko harremana sustatzeko asmoz.

Gabriel Reigek zuzenduta, Banarte Antzerki Taldearen azken antzerki saio hau larunbat arratsalde honetan estreinatuko da Matienako Errota Kultur Etxean. Datorren apirilaren 5ean Bilboko Campos Eliseos Antzokiara eramango dute. Bertan, bi saio eskainiko dituzte: apirilaren 5ean eta 6an, alegia.


40 ikuskizun baino gehiago eskainiko ditu Tantirumairu Ikastolaren Oinez Txokoak Iruñeko San Ferminetan

Pirritx, Porrotx eta Marimototx pailazoek botako dute Oinez Txokoaren suziria eta kontzertuak gailenduko dira programazioan

Bertze urte batez, Iruñeko San Ferminetako giroa aberastu nahi du Nafarroa Oinezek, eta horretarako programazio bereziaprestatu du Tantirumairu Ikastolak Vistabellan, Taconerako parkean kokatuko den Oinez Txokoa gunerako. Denetarikoak: kontzertuak, bertso saioak nahiz haurrentzako moduko hainbat emanaldi berezi.

Hain zuzen ere, etxeko gaztetxoenentzako izanen den emanaldiarekin abiatuko da Oinez Txokoa. Eguerdian txupinazoa Pirritx, Porrotx eta Marimototx pailazoek botako baitute Oinez Txokoan, eta ondoren emanaldia eskainiko dute. Ondotik, Terry Tery y Alai Guateque Dj's-k paratuko dute musika.

Uztailaren 7tik aitzinera, ordea, arratsaldeko seiretan hasiko da programazioa gaueko ordu txikiak arte. Musika kontzertuak izanen dira gailenduko diren ekimenak (Eraso, Liher, Oihan Vega, Samba Dzanga, Etxe, Mun, Sofa, Saltokia, Pitxi eta Olaia, Benation, Patxuko nice, Dj Loro, The Ice Company, Gorka Suaia, Bolbora, Ziribulio Soun System, Begiz begi, Zezenaren taldea, Kalera, Reader), baina ipuin kontalariak, bakarrizketak, pailazoak, dantzaldiak, dantza saioak eta bertsolariak ere izanen dira. Adin ororentzat egoki den programazioa, beraz.

Horregatik, Lesakako Tantirumairu Ikastolak parte hartuko duten talde guztien ahalegina eskertu nahi du. Denak dira inportanteak eta ezinbestekoak. Izan ere, urriaren 15ean Lesakan Nafarroa Oinez egin aitzinetik laguntza jasotzen segitzeko aparteko laguntza da Oinez Txokoa.

Lesakako Tantirumairu ikastolak bertze eraikin baten premia baitu, lekua bera txiki geratu baita ikasle kopurua bikoiztu delako eta arautegi berria dela medio; eta bertze eraikin osagarria egin behar du Tantirumairu Ikastolak egungoaren alboan orain arteko jardunari eutsi ahal izateko. Horretara bideratuko da, beraz, Oinez Txokoan jasotako laguntza.


Indautxuko aztia

Atzeko atetik, urkamendira bidean utzi zuen Txus Bidorretak Bilbo Basket, baina esne-mamitan dabil orain Alacanten. Bikain ari da bere taldean, baliabide gutxirekin, eta entrenatzaile ona dela berretsi du.

Bi urte bete dira orain gutxi. 2010eko urtarrilaren 10a zen. Txus Bidorretak (Bilbo, 1966) dimisioa ematea erabaki zuen Bilbo Basketeko ugazabekin hala adostuta, «taldeari kalte ez egiteko». Emaitza txarren bolada batean murgilduta, Valladoliden galdu eta entrenatzailearen eta klubaren bideak banatu egin ziren. Betiko ezin esan, baina luzerako, bai. Bidorreta atzeko atetik atera zen, protestarik egin gabe, Casillatik urkamendira joango balitz bezala. Berak jan zuen erru guztia, eta libre geratu hainbat jokalariren zabarkeria eta jarrera txarra. Klubeko parte sentitzen zen Indautxukoa, arrakastaz betetako ia hamarkada bat eman ostean, eta, elegante, zintzo jokatu nahi izan zuen agurrean. Haserre, ezin kabituta, baina amorru hori berarentzat gordeta.

Sutan zeuden prentsa orrietako iruzkinak. Epelak esan zituen jendeak Bidorretaren aurka, baina taldea utzi eta martxa egin, biak bat, astebete eskasean AEBetan baitzen, NBAko New York Knicks taldearekin ikasten. Bilbo Basketek bidea zuzentzea lortu zuen, eta ACB ligari eutsi, Fotis Katsikarisen eskutik. Bidorreta poztu egin zen, Denverren George Karl entrenatzailearekin zegoela. Baina Bilbo bigarren maila batean zegoen berarentzat ordurako.

Trebatzen jarraitu zuen, han eta hemen, Alacant entrenatzeko aukera iritsi zitzaionean. 2010eko azaroaren 23a zen. Udan eskaintza franko izan omen zituen, Lagun Arorena tartean, baina Mediterraneora eraman zuen patuak. Krisi larrian zegoen taldea zulotik ateratzeko fitxatu zuten, baina baldintza gaizto batekin. Sosik ez zuen izango taldea indartzeko.

Taldea indartzeko, eta ostera jakin zenez, hilero soldatak kobratzeko ere ez. Baina eutsi egin zion Bidorretak, eta Alacant ACB mailan mantendu. Hori bai, etorkizun beltzarekin. Taldeko ugazabek «bale» esan eta airean geratu zelako proiektua. Bidorretak eskaintza asko jaso zituen, Donostiakoa tartean, baina muzin egin eta itxarotea erabaki zuen. Uztailaren 19an kudeatzaile talde berri batek Alacant bereganatu eta Indautxukoari aginte-makila eman zion arte.

Berandu zen. Taldeak ekainean eta uztailean hasten dira osatzen, ez uztaila bukaeran edo abuztuan, baina orduak sartu zituen Bidorretak bulegoan, eta ligako aurrekontu apalenetakoarekin ligako lau onenen pare jarri du Alacant.

Maisua estrategian

Kyle Singler fitxatu zuten NBAko lock-out-a baliatuz, errendimendu bikaina eman duen hegalekoa. Saldu egin zuten gero jokalaria, eta Andy Rautins fitxatu. Bidorretak begi berezia du jokalariekin, baina batez ere haiek motibatzeko. Dohain berezirik gabeko jokalariak erabakigarri bihurtzen ditu. Kaloian Ivanov, horren adibide, ligako onenetakoa baita orain. Zer esan Pedro Llompart joko antolatzailea, Ben Dewar, Mohammed Kone eta Ty Ellisi buruz. Izar bilakatu dira, ditu, Bidorretak, izar izan gabe, eta meritu handia dauka horrek.

Alacantek Kopa jokatuko du, eta Bidorretak antzeko galdera erantzun du azken astetan. «Noiz gidatuko duzu talde handi bat?». Haren erantzuna: «Talde handi batean nago orain». Bidorreta lore piloa jasotzen ari da, eta gauzak ondo, aurki izango du talde handi bat gidatzeko aukera. Bilbo Basket pentsatu gabeko tokira eraman zuelako. Eta gauza berbera egin duelako Alacantekin. Bitik bi.

Bidorretak, gainera, saskibaloian asko estimatzen den ezaugarria du: estrategia. Ezagunak dira Baskoniari eta Dusko Ivanovici sarri emandako lezio taktikoak. Antzera mintzatu da Marcelinho Huertas ere. Etzi, lehen aldiz itzuliko da Bilbora, eta hazita datorren taldearen gidari. Ibil dadila erne Katsikaris, Bidorretak Miribillatik ate handitik irteteko asmoa izango baitu.


Ion Etxegarairen aurkako epaiketa atzeratu dute

Gaur, Espainiako Auzitegi Nazionalean egitekoa zen Ion Etxegarai Begoña gazte sopeloztarraren aurkako epaiketa atzeratu dute. Efe albiste agentzia aipatuta ABC egunkariaren edizio digitalak zabaldu duenez, epaiketa bihar zortzi, hilak 22, berrartuko dute. Hainbat peritu eta lekukori zitazioa eman ez izanak bultzatu du epaileen erabakia. Fiskalak bi urte eta erdiko espetxe zigorra eskatzen du Etxegarairentzat, 2002ko martxoaren 15ean Algortako Iturgitxi kaleko La Caixaren kutxazain batean lehergailu bat jartzea eta 17.000 euroko kaltea sortzea leporatuta. Aipatu ekintzagatik dagoeneko kondenatutako Orkatz Gallastegi Sodupe berangoztarrarekin batera aritu zela dio fiskalak. Argazkian, Etxegarai atxilotu zuten egunean auzokideek egindako manifestazioa.

Fiskaltzaren arabera, Iturgitxiko kutxazainaren inguruetan hainbat objektu batu zituzten poliziek, hala nola, latexko eskularruak, jertse bat, txano moduko zapi bat eta bi kamiseta, gorri eta zuri kolorekoak, haietako batean Etxegarai akusatuari dagozkion arrasto genetikoak identifikatu direla".

Iazko azaroaren 24an atxilotu zuten Etxegarai, bere kabuz epailearengana aurkeztera zihoanean. Handik lau hilabetera, martxoaren 30ean, askatu zuten, 20.000 euroko fidantza ordaindu ondoren. Mutilari zein Gabi Basañezi apirilaren 4an Sopelan egindako harrera kolpeka desegin zuen Ertzaintzak. Ondoren, Ertzaintzaren jokabidea salatu zuen Sopelako Udalbatzak.


Jon Anzaren desagertzea salatu du Algortan LABek

"Euskal presoak Euskal Herrira! Euskal presoak lantokietara!" lelopean, 30 bat lagunek egin dute elkarretaratzea gaur eguerdian Algortako Telletxe plazan, Eskumaldeko LABek egindako deialdiari erantzunez. Baina, euskal preso politikoen etxeratzea aldarrikatzeaz gain, desagertutako Jon Anza iheslari donostiarra ere izan dute gogoan bertan bildutakoek. Ez dira gutxi izan "Non dago Jon?" lelopeko kartela eskuan zeukaten gizon-emakumeak. Txorierri, Mungialdea eta Uribe Kosta hartzen duen Eskumaldeko LAB sindikatuak hilabetean behin egiten du kontzentrazioa Ipar Uribe eskualde handian, beti lehenengo ostiralean eta herriz herriz txandakatuz. Argazkian, gaurko elkarretaratzea. Argazki gehiago ikusteko sakatu hemen.


Pertsona bat hil da Donostian, trenak harrapatuta

Ertzaintzak BERRIAri jakinarazi dionez, ezbeharra goizeko hamaiketan izan da, Intxaurrondoko tren geltokian.


Partaidetza txikia, baina maila polita dokean

Pare bat orduz, Monterron ondoko zelaia tradizioz jantzi eta gazte mailako 28. doke txapelketa jokatu dute gaur goizean. Sei bikotek parte hartu du aurten. Horien artean punteria onena erakutsi dutenak neskak izan dira: Vera eta Garazi lehenak eta Ane eta Maria laugarrenak. Bigarren geratu dira, berriz, David eta Leo eta hirugarren, Jon eta Atarratz. Datorren egubakoitzean nagusien txanda izango da.

ARGAZKI GALERIA

"Nahiko ondo joan da, baina partaidetza eskasa izan dugu. Iaz 16 bikote etorri zen, eta aurten sei", kontatu du apur bat penatuta SUDC elkarteko presidente Juan Luis Arkauzek.

Maila polita

Edozelan ere, partaideen artean maila polita izan dela ere aitortu du. Hala erakusten dute bukaerako puntuazioek: 29-30 bukatu dute lehen eta bigarren bikoteak eta 28-30 hirugarren eta laugarrenak. Eta behin baino gehiagotan erabili izan behar dute zintazko metroa puntuak zeini eman erabakitzeko.

Eta hori agerian geratu da, baita ere, gazteengan: "Ikusten da gazteak hobetzen doazela urtetik urtera. Batzuek, gainera, galdu dutenean negar eta guzti egin dute".

Datorren urtean berriro

Ezin bestela izan eta pozik, zeuden, berriz irabazleak: "Iaz hirugarren izan ginen, aurten irabazi egin dugu; datorren urtean ere etorriko gara", azaldu dute Vera eta Garazik.

Orokorrean, baina, goiz polita pasatu ahal izan dute Monterron ondoko zelaira gerturatu diren neska-mutikoek, eta akaberan ondo irabazitako hamarretakoa eman diete SUDC elkartekoek.

Egubakoitzean, elkarte artekoa

Datorren egubakoitzean, berriz, nagusien txanda izango da: "14 bat bikote etorriko dela espero dugu", dio Arkauzek. Kasu horretan, 09:30ean zabalduko dute izenematea, eta 10:00etan hasiko da txapelketa. Gaur bertan entrenatzen ikusi ditugu batzuk, datorren egubakoitzean sardina-hamarretakoa galdu nahi ezta.


Gipuzkoako binakako txapelketako eta Udaberri sariko partidak, Legazpiko pilotalekuan

Legazpiko Urbeltz pilotalekuan pilota jaialdia egongo da ostiral arratsaldean, 18:45ean. Bigarren mailako alebinei dagokienez, Legazpi 1 bikoteak Beasaingo Murumendi elkarteko bikotearen aurka jokatuko du eta Legazpi 2 bikoteak Arrasate 6 bikotearen aurka. 2. mailako haurrei dagokienez, Legazpi 1 bikotea Urretxu eta Zumarragako Goierri taldeko bikotearen aurka arituko da. Hiru partida hauek Gipuzkoako txapelketakoak dira. Bukatzeko, 3. mailako gazteek Udaberri sariko partida jokatuko dute: Legazpi-Lagunak (Elgoibar).


EHUko errektoretzarako hauteskundeetan bozkatzen hasi dira

EHUko errektorea aukeratzeko hauteskundeetan lehen aldiz, unibertsitateko kideek, 51.000 lagun baino gehiagok, botoa eman ahal izango dute sistema elektroniko baten bidez. Boto elektronikoa emateko epea gaur hasi eta azaroaren 28ra arte luzatuko da. Indarrean jarraituko dute, era berean, lehen zeuden beste bide biek: botoa aldez aurretik emateko aukerak eta abenduaren 4an boto kutxan bozkatzeko aukerak. Boto elektronikoa erabili ahal izan zen 2011n Unibertsitateko Klaustrorako eta lau ikastegitako batzarretarako hauteskundeetan, emaitza onarekin erabili ere. Hala ere, hau lehen aldia izango da unibertsitateko kide guztiek baliatu ahal izango dutela sistema berria eta, lehen aldia, era berean, EHUko errektorea aukeratzeko hauteskundeetan erabiliko dela. Argazkian, Iñaki Goirizelaia jarduneko errektorea da aurkeztu den hautagai bakarra.

Boto elektronikoa emateko, behin betiko erroldan egoteaz gain, unibertsitateko kideek aurkeztu beharko dute arautegian aipatzen diren identifikazio dokumentuetako bat, hala nola: herritarraren txartela (Eusko Jaurlaritzak emana); CERES Diruaren eta Zerga Zigiluaren Fabrika Nazionalaren ziurtagiria; eta NAN elektronikoa. Bestalde, aurreko dokumentuak ez dauzkaten pertsonei Euskal Herriko Unibertsitateak pasahitza eman diezaieke botoa emateko aplikaziora sartzeko. Azkenik, irakasleek, ikertzaileek eta administrazio eta zerbitzuetako langileek EHUko txartela ere erabili ahal izango dute.

Sistema elektronikoarekin botoa eman daiteke Internetera konektatuta dagoen edozein ordenagailutatik, boto sekretua bermatzen duen enkriptazio sistema baten bidez. Sistemaren eraginkortasuna frogatuta geratu da unibertsitateko beste hauteskunde batzuetan eta munduko hainbat herrialdetako hauteskunde politikoetan erabiltzen den berbera da. Zehazki, Estatu Batuetan sei hauteskunde barrutik (sei konderritik) batean sistema hauxe erabili da presidentea aukeratzeko hauteskunde bukatu berrietan.

Aipatu den bezala, boto elektronikoa azaroaren 19tik 28ra bitartean eman ahal izango da; botoa aldez aurretik emateko epea, berriz, hilaren 26tik 30era bitartekoa izango da. Botazio formalaren eguna abenduaren 4an izango da, goizeko 9:00etan hasi eta arratsaldeko 18:00etara arte.

Hauteskunde prozesua

Iñaki Goirizelaia egungo errektorea hautagai bakarra denez, aldeko botoa edo boto zuria besterik ezin izango da eman. Hautetsia izateko, nahikoa izango da emandako botoen herena lortzea, egin beharreko haztapenak eginda. Hauteskundeen behin betiko emaitzak abenduaren 17an aldarrikatuko dira, inpugnazioetarako epea behin amaitu ondoren.

Hauteskunde sistema honetan botoak haztatu egiten dira: emaitzak ez dira banan banako boto kopuruaren araberakoak, unibertsitatean bost hauteskunde talde baitaude eta talde bakoitzari botoaren balio osoaren ehuneko bat dagokiolako: irakasle doktore iraunkorrek, %56,25; irakasle iraunkor ez-doktoreek, %7,50; gainerako irakasle eta ikertzaileak, %2,09; ikasleek %22,08; eta, azkenik, administrazio eta zerbitzuetako langileek %12,08.


Getxo liderraren kontra, partidu zaila gaur Hernanik

Partidua gaur jokatuko da, aurkarien zelaian, Getxo Fanduran, 16:00etan hasita.

EZ du erronka makala gaur Ohorezko A mailan jokatzen duen Hernanik. Batetik, ezinbestekoa du irabaztea, Ligan goiko postuetan bukatzeko aukera eskasari heldu nahi badio; eta bestetik, gaurko aurkaria, momentuan dagoen talderik onena da, Getxo. Etxetik kanpo jokatuko dute hernaniarrek, Getxoren Fandoria zelaian, gaur, arratsaldeko 16:00etan. Arkaitz Otegik Kronikari adierazitakoaren arabera, irteera zaila dute gaur hernaniarrek: «aurrenekoaren kontra jokatzen dugu, liderraren aurka. Gainera, oso aukera gutxi ditugu Liga aurreneko postuetan bukatzeko, aurreko jardunaldiko emaitzek ez dute-eta asko laguntzen». Getxok partidu bakarra galdu du denboraldia hasi zenetik, Universidad de Vigoren kontrakoa, eta gaurkoan, Hernani, bigarren porrota jasan dezaten ahaleginduko da; «hala ere ziur gaude garaipenaren bila joango direla Polidoren mutilak», adierazi du Arkaitz Otegik. Hamaika puntuko tartea dute egun bi taldeek: Getxok 39 puntu ditu, eta Hernanik 28.


Pirritx, Porrotx eta Marimototsen saioa

Martxo hasierarako salgai paratuko dira apirilean Pelle Ttikiren alde Beran eginen den ikuskizuneko sarrerak. Bera (Errekalde), Lesaka (Atxaspi), Doneztebe (Titi), Elizondo (Fantxike), Igantzi (La Villa), Etxalar (Herriko), Sunbilla (kanpina), Arantza (Pabloenea) eta Urdazubin (farmazia) egonen dira.


Espainiako Poliziak Joseba Alvarez eta Oihana Agirre atxilotu ditu Donostian

Euskal presoen aldeko irailaren 9ko manifestazioarekin lotu ditu Garzon epaileak. Jaurlaritzaren Barne Sailak debekatu egin zuen ekimena. Batasuneko nazioarteko arduraduna da Alvarez eta Amnistiaren Aldeko Mugimenduetako eleduna Agirre. Juan Mari Olano preso daukate irailaren 11tik.

Espainiako Poliziak Joseba Alvarez Batasuneko nazioarteko arduraduna eta Oihana Agirre Amnistiaren Aldeko Mugimenduetako (AAM) eleduna atxilotu ditu gaur arratsaldean Donostian, irailaren 9an Donostian bertan egin zuten euskal presoen aldeko manifestazioarekin lotuta. Baltasar Garzon Espainiako Auzitegi Nazionaleko epaileak agindu du operazioa, "delitua berriro egiteagatik".

Eusko Jaurlaritzaren Barne Sailak debekatu egin zuen manifestazio hura baina, hala ere, milaka lagun bildu ziren. Ertzainek eragotzi egin zuten ekimena, eta liskarretan hainbat lagun zauritu ziren.

Polizia bi atxilotuen etxeak miatzen ari da -Parte Zaharrean Alvarezena eta Egian Agirrerena-, eta bi euskal herritarrak ostegunean eramango dituzte Madrilera, epailearen aurrera.

Ertzainek Juan Mari Olano AAMen bozeramailea atxilotu zuten orduan. Donostiako Epaitegian deklaratu eta libre geratu zen Olano, baina Garzonek geroago hura atxilotzeko agindua eman eta irailaren 11tik espetxean daukate.


Giza kateak utzitako irudiak 7


Galapagoak ezagutzeko aukera izango da etzi, Irunen

Galapago irlak

Etzi, hilak 24, Galapagos ikus-entzunezkoa proiektatuko dute Amaia Kultur Zentroan (19:30ean), Zure abenturaren bila programaren barruan. Egilea, Fernando Odriozola, bertan izango da.

Galapago irlek izen bat baino gehiago dituzte: Lurraren artxibategiak, Uharte sorginduak, Eboluzioaren Harribitxia… Charles Darwin izan zen irla horien bisitaririk ezagunenetakoa; berak garatu zuen, hain zuzen, Espezien Eboluzioaren Teoria.


Xua eta gainerako haur motxiladunen eskubideak betearaztea eskatu dute, "Motxilak gora!" ikuskizun koloretsu eta jendetsuan

Sarek eta Xua Gurasoekin Etxera herri ekimenak antolatuta, "Motxilak gora!" ikuskizun jendetsua ospatu da igande goizean, Donostiako Atano frontoian. Aske behar zuten arren, gurasoak gugandik 600 kilometrora, Valentziako Picassenteko espetxean dituen Xua Lasagabaster Uranga usurbildarrak 3 urte bete dituen egun honetan plazaratu da ikuskizuna. Xua gurasoengandik bereiztear duten honetan. Guraso bat edo biak espetxean dituen Euskal Herriko 102 haur eta gazte motxiladunak izan ditu protagonista. Haien eskubideak betearaztea eskatu da, ikuskizun alai eta koloretsuan.

18 urtetik beherako haur eta gazte motxiladunok abesten, errezitatzen... aritu dira. Emanaldian zehar husten joan diren motxila erraldoia bizkar gainean zeraman Porrotx izan dute bidelagun. Guraso bat edo biak preso dituzten ume eta gazteok bizi duten bidegabekeria, sufrimendu eta eskubide urraketez betetako motxila husten joan dira emanaldian zehar.

Ikuskizunean zehar, haur motxiladunen gutun bat irakurri da, Maider Zabalegi abesten aritu da, dantzari gaztetxo talde batek ere emanaldia eskaini du. Xua Gurasoekin Etxera herri ekimenekoek sortutako abestiarekin batera landu zuten koreografia ere plazaratu du oriotar talde batek.

Bertsotan ere aritu dira. Bertsoetako batean Xuari muxu bat helaraztearekin batera, "segiko dugu inor ez dadin izan motxilen menpeko" zioten.

"Olatz eta Patxi Xuarekin etxean nahi ditugu"

Xuaren ama Olatz Lasabagasterren lankide Hik Hasikoek ere "Xua, Olatz eta Patxi maite zaituztegu" adierazi dute, igande honetan 3 urte bete eta gurasoengandik bereiztear duten Xua zoriontzearekin batera. "Xuaren ama baikorra da, Hik Hasikoak bezala", zioen Ainhoa Azpiroz usurbildarrak. Bizipoza, ongizatea eta dagozkien eskubideak errespetatzea eskatzearekin batera, Porrotxen motxila baikortasunezko globo koloretsuez bete dute. "Patxi aita eta Olatz ama Xuarekin etxean nahi ditugu. Zorionak Xua! Olatz eta Patxi maite zaituztegu! ", adierazi diete.

Amaieran, emanaldiko izenburuari ("Motxilak gora") gorazarre eginez, globo txuriak jaurti dituzte motxilak bailiran. Xuari "zorionak zuri" abestuz eta talde argazki erraldoi bat aterata bukatu dute Atanoko emanaldia.


Garzonen erabakiaren ondorioz, ANVko ordezkariak ez dira joan Goreneko auzi saiora

Espainiako Auzitegi Nazionaleko epaile Baltasar Garzonek EAE-ANVren jarduuera etetea erabaki duela eta, alderdi horretako ordezkariak ez dira joan Auzitegi Goreneko 61eko Salan legez kanporatzeari buruz egiten ari diren auzi saiora. Garzonen erabakiaren ondoren, alferrikakoa iritzi diote auzi saio horretara joatea.

EHAK eta EAE-ANVren legez kanporatzearen inguruko auzia bi epaitegitan ari dira aurrera eramaten, aldi berean. Auzietako bat Garzonek bideratu du Auzitegi Nazionalean, bide penaletik. Horren ondorioz, bi alderdien jarduerak etetea erabaki du gaur.

Auzitegi Goreneko 61eko Salan, berriz, prozedura administratiboa daramate aurrera, Alderdien Legearen araberakoa. Auzitegi horrek gaur abiatu ditu legez kanporatzearen inguruko auzi saioak. Goizean EHAK-ko ordezkariak izan dira Auzitegi Gorenean, ilegalizazioaren kontrako beren argudioak emateko. Arratsaldean, 16:00etan ANVkoek zuten hitzorduan, baina, esan bezala, Garzonek jada erabaki duela-eta ez joatea ebatzi dute.

Goizeko saioan EHAKren jarduera eteteko ez ezik, haren Eusko Legebiltzarreko talde EABrena ere galarazteko eskatu du Estatuko abokatuak Gorenean.


Hamasek gidaririk gabe hegazkinak ditu dagoeneko

Hegazkin horiek Hamasek eskuratu dituen misil pilari eransten zaizkio eta ia Israel osora iristea ahalbidetzen diote. Hamasen aurrerapauso militar hauen eragin psikologikoa izugarria da.

Hamasek gidaririk gabeko hegazkinak dituela konfirmatu izanak aldaketa estrategiko garrantzitsua eragin du. Atzo, Israelek jakinarazi zuen horietako bat atzeman duela eta Hamasek dio hiru aireratu dituela, onartu arren hiruek ere porrot egin dutela.

Hegazkin horiek Hamasek eskuratu dituen misil pilari eransten zaizkio eta ia Israel osora iristea ahalbidetzen diote. Hamasen aurrerapauso militar hauen eragin psikologikoa izugarria da.

Israeldar eta palestinarren arteko orain arteko gatazketan israeldarrek seguru ikusten zuten euren burua. Eremu okupatuetan euren soldaduek palestinarrak hiltzen zituzten bitartean, eraso suizidaren bat zen israeldarren kontrako mehatxu bakarra. Eta Israelek eremu palestinarrak isolatzen dituen harresia eraiki zuenetik askoz zailagoa da eraso horiek egitea.

Baina orain, misilak zein gidaririk gabeko hegazkinak direla eta, israeldarrei zerutik eror liezazkieke bonbak. Horregatik ospatzen zuten atzo palestinarrek pozez zoratzen dronen albistea.

Egi gordina den arren orain arte 180 palestinar hil direla eta israeldar bakar bat ere.


Eusko Jaurlaritzak 102,5 milioi zuzenduko dizkie bekei eta ikasketarako laguntzei

Jaurlaritzako sailburuek aurrekontuaren ildo nagusiak azaldu dituzte. Nolanahi ere, ez dago ziurtatuta egitasmoak aurrera egitea, EAJ eta PSE-EE gutxiengoan ari direlako gobernatzen.

Eusko Jaurlaritzaren Hezkuntza Sailak 102,5 milioi zuzenduko dizkie bekei eta ikasketarako laguntzei 2020an, hurrengo egunerako prestatu dituen Aurrekontuen barnean, Cristina Uriarte sailburuak jakitera eman duenez. Guztira, Hezkuntzarako aurrekontua 2.919,2 milioi eurokoa izango da.

Sailburuek 2020ko Aurrekontuaren ildo nagusiak azaldu dituzte astearte honetan Legebiltzarrean izan diren batzordeetan. EAJ eta PSE-EE gutxiengoan gobernatzen ari dira, eta, beraz, ez dago ziurtatuta proiektuak aurrera egitea. Iaz, adibidez, ez zuten babes nahikoa lortu, eta 2018ko Aurrekontua luzatu behar izan zuen Iñigo Urkullu lehendakariak.

Aipatutako 102,5 milioi horietatik, 57 daude jasota unibertsitatez kanpoko beketarako (garraioa, jantokia, materialak edo egoitza, besteak beste); kopuru hori, baina, handitu egingo da, baldintzak betetzen dituzten familia guztiek dagokien beka jaso dezaten, Hezkuntza Sailak zehaztu duenez.

Hezkuntza Sailak, erabaki horrekin, "azken 30 urteetan eraikitako beka-sistema zaintzeko erabakia berresten du"; nolanahi ere, deitoratzen du "Espainiako Gobernuaren interes zentralizatzaile eta homogeneizatzailea", bai eta "berriki emandako epai" batzuk ere.

Unibertsitate-beken barruan, Cristina Uriartek zuzendutako Sailak nabarmentzen du "ikasleen nazioarteko mugikortasunerako partida % 15,6 igo dela"; halaber, IkasIker programari zuzendutako partidak ere gora egin du, % 9; Euskal Unibertsitate Sistemako ikasleek bikaintasuneko ikerketa-taldeetan parte hartu ahal izatea sustatzen du azken programa horrek.

"Aurten ere, Sailaren politika nagusietako bat ekitatearen eta aukera-berdintasunaren defentsa da. Ikasketetarako bekek eta laguntzek bermatzen dute Euskadiko familia guztiek hezkuntza-prestakuntza ezin hobea jaso ahal izatea, sistemak eskaintzen dituen berme guztiekin", dio Hezkuntzak, ohar batean.

Bestalde, Hezkuntza Sailak Haurreskolen Partzuergora zuzendutako aurrekontu-saila handitzea aurreikusi du. 47,5 milioi eurokoa izango da 2020an.

Halaber, 18.000 euro baino gutxiagoko diru-sarrerak dituzten familietako seme-alabentzat doakoa izango da haurreskola.

Horrez gain, Cristina Uriarte Hezkuntza sailburuak ondoko helburuak aipatu ditu: hezkuntzarako sarbidea bermatzea, jaiotza-tasak gora egitea lortzea eta lana eta familia kontziliatzeko neurriak indartzea.

Haurreskola pribatuetara 26,5 milioi euro bideratuko dituztela ere jakinarazi du.

Berdintasun politikak sustatzeko, berriz, 72 milioi eurotik gorako inbertsioa egingo dutela esan du.

24 milioi, etxebizitzak eraberritzeko

Iñaki Arriola Ingurumen, Lurralde Plangintza eta Etxebizitza sailburuak gaur jakinarazi duenez, datorren urtean 24 milioi euro bideratuko dituzte etxebizitzak eraberritzeko, eta horrek 350 milioi euroko inbertsio pribatua ekar dezakeela uste dute. Helburua 10.700 etxebizitza eraberritzea da.

Arriolaren Sailak 236,1 milioi euroko aurrekontua izango du, iaz baino % 5,7 gehiago. Horren zatirik handiena (150,9 milioi euro) Etxebizitzara bideratuko dute. Alokabide eta Visesa sozietate publikoen aurrekontuak aintzat hartuta, zenbateko hori guztira 304,3 milioi eurokoa izango da.

Aurrekontuaren % 67 alokairura bideratuko dute, eta % 24, etxeak eraberritzera.

Osasunean, 1.800 euro pertsonako

Bestalde, Osasun Sailak herritar bakoitzeko 1.801 euro izango ditu datorren urtean. Euskal Autonomia Erkidegoa eta Nafarroa dira, hain justu ere, osasun arloan gehien inbertitzen duten autonomiak Estatuan.

Nekane Murga sailburuak azaldu duenez, Osasun Sailak 3.941 milioi euroko aurrekontua izango du 2020an, aurten baino % 3,7 gehiago.

Osakidetzara 2.998,6 milioi euro bideratuko dituzte, 124 milioi gehiago, aurtengo aurrekontuarekin alderatuz gero. Zenbateko horren % 68,1 lantaldeari zuzenduta egongo da.

Horrez gain, 67,7 milioi euro erabiliko dituzte azpiegitura eta ekipamendu berriak erosteko eta instalazioak eraberritzeko.

Lehen Arretara bideratutako inbertsioa, berriz, 21 milioi eurokoa izango da.


Telazko poltsak erabiltzeko kanpaina martxan da, eta dendariak hasi dira dagoeneko bezeroen artean banatzen

UDALAK eta Berriak Elkarteak elkarlanean, telazko poltsak erabiltzeko kanpaina jarri dute martxan. Kanpainaren helburuetako bat da plastikozko poltsa gutxiago erabiltzea, eta ondorioz, ingurumenean duten eragina murriztea. Beste helburuetako bat da, 2010eko urtarrilaren 1etik aurrera banatzen diren plastikozko poltsak kobratzen hastea.

Hernaniko 82 komertziok hartu dute parte

Kanpaina aurrera ateratzeko ezinbestekoa izan da herriko komertzioen partehartzea. Kanpaina aurkezteko prentsaurrekoan azpimarratu zutenez, ezin hobeto erantzun dute. Oraingoz 82 dendarik hartuko dute parte kanpainan eta Udalak 80 poltsa eman dizkie bakoitzari. Orain, kanpainaren hasieran, dendariek poltsa horietako batean emango diote erositakoa bezeroari.

Leialtasuna sarituko da

Kanpainaren helburua da bezeroak telazko poltsak erabiltzera ohitzea. Beraz, telazko poltsa erabiltzen duten bezeroei, edota karritoa edo ohizko erosketetako poltsa erabiltzen dutenei zozketa batean parte hartzeko txartelak emango zaizkie. Zozketak 2009an zehar egingo dira eta lehenengoa urtarrilaren 30ean egingo da. Aurreneko zozketa honetan, 1.000 euroko balioa duten 3 lote zozketatuko dira. Loteak ikusi nahi dituenak, aukera izango du ostiraletik aurrera Kale Nagusian dagoen Ibañez dendan. Handik aurrera, zozketak, hilabeteroko azken ostiraletan egingo dira eta sariak 100 euroko eros txartelak izango dira. Sari horiek kanpainan parte hartu duten dendetan gastatu ahal izango dira. San Joanetan berriz, zozketa berezi bat egingo da, nahiz eta saria oraindik zehaztu gabe dagoen.

Publizitatea paneletan

Kanpainan parte hartzen ari diren dendek pegatina bat eta marko digital bat dute. Bertan, kanpainaren inguruko informazioa eta honen inguruko publizitatea agertzen dira. Horrez gain, propaganda orriak ere banatuko dira establezimendu ezberdinetan: ileapaindegietan, hortz kliniketan eta abar.


Giro ederrean igaro dituzte zestoarrek Santa Kutz jaiak

Helduen danborradako irudia. (Danbolin.eus)

Bi eguneko festak, laburrak, baina aitzakiarik gabe. Halaxe dira Zestoako santakutzak. Astelehenean hasi ziren, txupinazoarekin batera, eta umeek eta helduek izan dute zer egin herrian. Dena den, helduen danborrada izan zen protagonista jaietako lehen egunean.

Umeen danborradak hartu zuten Zestoa, ordea, atzokoan. Aurten, lehen aldiz, neska-mutilez osatutako taldeek parte hartu dute: gastadoreek eta kantinerak, denak nahastuta.

Hemen, umeen danborradako argazkiak. Helduen danborradakoak, berriz, Danbolin.eus-en ikus daitezke.


Dani Fano: “Binetaz bineta garatutako mendekua izan da”

‘Anubis 3.0 Arimaren pisatzea’ komiki liburua argitaratu berri du marrazkilari donostiarrak

Dani Fano, bere liburuarekin. (Argazkia: Estitxu Zabala)

Anubis 3.0 Arimaren pisatzea komiki liburua argitaratu berri du Dani Fano (Amara Berri, 1968) marrazkilariak, Ikastolen Elkartearen babesarekin. Xabiroi sailaren barneko lana da, eta Gadu zaharra eta bere errobota dira pertsonaia nagusiak. «Gizakiaren arimaren inguruko hausnarketa bat da? Agian bai», aipatu zuen Fanok aurkezpenean. Azken batean, «binetaz bineta garatutako mendekua izan da» azaldu zuen marrazkilariak, «erraietatik atera zait, tripetatik, eta ez burutik. Lapitza erabili dut gustura geratzeko». Gainera, luxuzko laguntzaile bat izan du Fanok, Asisko Urmeneta marrazkilaria. «Gidoia eman nion bere iritzia jasotzeko, eta laugarren ataleko gidoia berea da osorik».

Esan bezala, Gadu da komikiko pertsonaia nagusia, urrutiko asteroide batean isolatuta bizi den gizon zaharra. Robot bat da Gaduri konpainia egiten dioen bakarra, eta halako batean, Anubis 3.0 izeneko tresna bitxi bat topatuko du robotak. Arima-ziurtagiriak modan jarri zirenean, agiri faltsuak saltzeari ekin zion Gaduk garai batean, eta oraindik gordeak ditu arima pisatzera joan zitzainkion pertsonen datuak.

Guztientzako egokia

Xabiroi saileko aurreko komikiekin egin bezala, honakoa ere ikastoletan banatuko dute, DBHko ikasleen artean. Hala ere, edonorentzako liburu egokiak direla azpimarratu du egileak. «Askotan pentsatzen dugu komikiak eta marrazki bizidunak haurrentzako bakarrik direla, baina ez da horrela». Azken batean, Fanoren ustez, gaztetxoek Xabiroi komikiak gogoko dituzte, helduentzako eginak daudelako.


Islamari buruzko jardunaldiak antolatu ditu Bidelagun elkarteak

Azaroaren 21etik 23ra eginen dira Elizondoko Arizkunenean eta Lekarozko institutuan

Islamari buruzko jardunaldiak antolatu ditu Baztanen Bidelagun elkarteak, asteazkenetik ortziralera. Asteazken eta ortzegun arratsaldez zenbait solasaldi eginen dira Arizkunenea Kultur Etxean eta ortziralean, “Europan bizi islamaren ikuspegitik” mahaingurua. Ortzegun goizean, berriz, Lekarozko institutuan “Gazteak galdezka” mahaingurua eginen dute. Jardunaldi hauen helburu nagusia Islamaren mundu zabala ezagutaraztea da, estereotipo, aurreiritzi eta topikoei aurre eginez, Isidro Herguedasek aipatu digunez. Modu berean, kultura islamikoa bertako herritarrei hurbildu eta ezagutzera eman nahi da eta mendu arabiarraren ikuspuntu berri bat erakutsi. Solasaldiak eta mahainguruak denei irekiak baldin badira ere, Bidelagun elkarteak dei berezia egin die eskola eta institutuetako irakasleei eta mediku, erizain eta giza eragileei parte hartzeko.

Egitarau zabala

Asteazkenean, azaroaren 21ean, “Arabiar aztarnak Euskal Herrian” solasaldia eskainiko du Tuterako Juan José Bienes arkeologoak eta kaferako atsedenaldiaren ondotik, 18:30ean, Islamaren egoera gaur egungo Nafarroan aztertuko du Abdelatif Chachai, Tuterako kulturarteko bitartekariak. Ortzegun arratsaldeko 17:00etan, islama ulertzeko kontzeptu nagusiak landuko ditu Alí Raisunik, Marokoko Xaueneko Dawa Islamika elkarteko presidenteak. Kafearen ondotik, arabiar mundua ulertzeko, barne adarrei buruz, xiitak, sunitak, wahbarsmoa, sufismoa eta bertze zenbait adarrei buruz arituko da Iruñeko IPESeko Javier Aisa. Aipatu bezala, Lekarozko institutuan, ortzegun goizean, 11:00etatik 13:00etara, “Gazteak galdezka” mahaingurua eginen dute, Abdelatif Chachai eta Alí Raisunirekin. Horretaz gain, arabiar kaligrafia eta Korana aztertzeko lantegiak ere eginen dira ikastetxean.

Ortziralean mahaiingurua

Islamari buruzko jardunaldi hauek akitzeko, ortziral arratsaldeko 17:00etan “Europan bizi islamaren ikuspegitik” mahaingurua eginen da. Abdelatif Chchai, Alí Raisuni eta Amel Jdi izanen dira partehartzaileak eta Bidelagun taldeko Mikel Gerekak eginen du moderatzaile lana.


Confebaskek adostasun politikoa eskatu du egoerari aurre egiteko

Patronalaren ustez, doitasun politikak, nahiz eta beharrezkoak izan, ez dira nahikoak izango "biziraupena" arriskuan dagoen aro bati aurre egiteko.

Miguel Angel Lujua Confebaskeko presidenteak "adostasun instituzional eta politikoa" eskatu du egungo egoerari aurre egiteko. Haren ustez, "egitura aldaketen aro eta garai baten" aurrean gaude, eta "biziraupena" arriskuan dago. Zentzu horretan, doitasun politikak, nahiz eta beharrezkoak izan, ez dira nahikoak izango helburuak lortzeko.

EAEko Patronaleko presidenteak bere blogean argitaratutako artikulu batean azaldu duenez, "sakrifizioak eta erreformak" egiten jarraitu beharko du, baina, aldi berean, "doikuntza eta dinamizazio ekonomikoa" batera egitearen alde egin du.

Irtenbideak

"Irtenbideak ez direla batere errazak" aitortu arren, Lujuak herrialde kaltetuenek (Espainia barne) ahaleginak eta erreformak egiten jarraitu beharko dutela nabarmendu du, baina akordioak eta dinamizazio ekonomikoak batera egitea zilegi dela gaineratu du. Europako Banku Zentralaren papera ere oso garrantzitsua izango dela azpimarratu du.


Abuztuan Goierrin 152 positibo atzeman dira, bost kasu eguneko

Goierri mailan 152 COVID-19 kasu baieztatu dira abuztuan. Ia herri guztietan agertu da positiboren bat eta ia egunero: Altzagan, Araman, Ataunen, Ezkion eta Itsason, Gabirian, Mutiloan eta Zerainen izan ezik beste herri guztietan egon da kasuren bat eta soilik abuztuaren 1ean, 2an, 3an eta 6an ez zen gaixorik identifikatu. Lehen astean hamahiru kasu berri zenbatu ziren, baina azken astean 69.

Joera kezkagarria da: ekainean bederatzi positibo atzeman ziren, uztailean 95 eta abuztuan 150 baino gehiago. Osasun larrialdia hasi zenetik soilik apirilean detektatu zituzten kasu gehiago. Nahiz eta udaberri amaieran eguneko kasu berrien kopurua apaldu egin zen, bilakaera esponentzialki hazten ari da. Eguneko bost kasu berri atzeman dituzte abuztuan eskualdean, itxialdia amaitu zenetik daturik txarrena.

572 dira baieztatuko kasuak azken datuen arabera. Goierrik 500 kasuren langa abuztuaren 24an gainditu zuen. 10.000 biztanleko intzidentzia tasa 81,7 lagunekoa da Goierrin, Gipuzkoan baino handiagoa. 66,8koa da probintziako tasa.

Ordizia da herririk kolpatuena, eskualdeko gaixoen ia heren bat bertakoa baita. Abuztuan 40 kasu gehiago agertu dira herrian, beste inon baino gehiago. Abuztuaren 26a izan zen egunik gogorrena, kolpe bakarrean hamar positibo jakinarazi baitziren; Beasainen, abuztuan, 21 kasu agertu dira. Goierri Garaian ere hazi egin dira kasuak, Legazpiren, Urretxuren eta Zumarragaren artean 50 atzeman baitira hilabete bakarrean. Zumarragan 101 dira metatutako positiboak. Aipagarria da, era berean, Gaintzan, orain arte kasu bakar bat ere ez zegoela, abuztuan bi positibo agertu direla, Lazkaon zazpi, Legorretan bederatzi eta Zegaman hamahiru.

Kasuek gora egin arren abuztuan, Goierrin, ez da inor hil COVID-19ak jota. Datu orokorrek erakusten dute udaberrian baino jende gazteagoa kutsatzen dela orain, gazteen bizi ohiturengatik ageriagoan daudelako, baina beraien sistema inmulogokigoa indartsuagoa da. Eskualdeko zahar etxeetan ez dago kasu aktiborik Gipuzkoako Foru Aldundiaren arabera.

Zumarragako Ospitaleko abuztuko daturik ezin da jakin, Eusko Jaurlaritzaren Osasun Sailak ez baititu datuak aletzen. Euskal Autonomi Erkidegoan 249 lagun daude ospitaleratuta, horietatik 33 Zaintza Unitate Intentsiboan.

Joera, orokorra

Euskal Herriko erietxeetan COVID-19aren lehen kolpean baino lasaiago dabiltza. Halere, Hego Euskal Herrian martxoan baino hamar mila kasu gehiago atzeman dira abuztuan, zehazki, 18.076. Egun PCR probak egiteko ahalmen handiagoa dago eta, honi esker, kasu gehiago atzematen dira. Egunean egiten diren proben %6 inguruk ematen du emaitza positiboa.

Kasuen joera gelditzeko agintariek prebentzio neurriak zorrotz betetzeko eskatzen dute. Iñigo Urkullu jarduneko lehendakariak osasun-larrialdi egoera ezarri zuen abuztuaren 17an behar izanez gero oinarrizko eskubideak mugatu ahal izateko. Hala, abuztuaren 18tik debekatuta daude hamar lagun baino gehiagoko topaketak, ostalaritza guneetan derrigor eserita kontsumitu behar da eta edukiera murriztuta dago eta maskara une oro erabili behar da, bereziki, segurtasun distantziak mantendu ezin direnean.

Tokian tokiko eta une zehatzetako itxialdia ere iragarri zituen Nekane Murga jarduneko osasun sailburuak, baina egoera ez da horren larria oraingoz.

Neurrien eragina nabaritzen ari da azken egunetan, Araba, Bizkaia eta Gipuzkoako birsorkuntza tasa txikitzen ari delako. Halere, azken datuen arabera, tasa batetik gora dago, eta horrek esan nahi du kutsatu kopurua hazten ari dela. Birsorkuntza tasak abuztuaren erdialdean jo zuen goia. Ikusteko dago udazkenean pandemiak zein bilakaera hartuko duen.


Fruta magikoak

Mutil batek edabe magikoa dauka eta fruten gainean erortzen zaio. Frutak magiko eta gaizto bihurtzen dira.

EGILEAK: Richard eta Aner


Kalitatezko zerbitzu publikoen alde protesta egin dute Baionan

Ipar Euskal Herriko ia sindikatu guziek bat egin dute Frantziako Gobernuaren politiken kontrako lanbide arteko greba deiarekin


Elefanteak

Familia hau terriblea da. Suhiak sekulako dirutza ostu du Palman, eta dirua benetan jaso behar zutenei barkamena eskatu beharrean, haren emaztea negarrez agertu zen bihotzeko aldizkarietan: ez omen da haien sufrimendua errespetatu, gaizki pasatzen ari omen dira… hala ere, ez dute Palmako dirurik behar hantxe bertan jartzen zaien guztia egiteko. Suhi ohia eta haren semea indio eta bakeroetara jolasten dira. Ez nintzateke piperrik ere harrituko benetako armekin egingo ez balute! Azkenean umeak behatza jo du balaz, eta anbulantzian sartu zutenerako igarri omen zuen gertaeraren larria: aitona asko haserretuko zela esan omen zuen, baina bere aitak ez omen du zerikusirik izan istripuarekin. Aitona haserretu? Ez horixe. Aitona bera ere halako jolasetan ibiltzen zen anaiarekin, baina behin, ilobak hanka bezala, anaia jo zuen arte bala batek. Orain, lagun berriak aurkitu behar izan ditu jolasean jarraitzeko, eta guztiori osten digun diruarekin Botswanara joan da. Interreconomía-ko zezena ere hil zezakeen, baina ez, horretarako badago tradizio odoltsu bat. Errege txit gorenak elefanteak hil nahi izan ditu. Elefanteak eta monarkia. Biak desagertzeko zorian. Pozten naiz Botswanako istripuan tiroak bota behar zituena lesionatu delako. Pena handia emango lidake elefanteak desagertzeak.


Elizpe erretiratuen elkarteak bazkaria egingo du Aginagan

Martxoaren 12an egingo dute sagardotegian bazkaria eta bestalde, Almuñecar eta Granadara 10 eguneko bidaia antolatu dute

Zizurkilgo Elizpe erretiratuen elkarteak bazkaria antolatu du Aginaga sagardotegian, martxoaren 12an, bazkide guztientzat. Bazkalostean musika egongo da, nahi duenak dantza egiteko. Prezioa 26 eurokoa da, bazkide guztientzat. Izena emateko, Elizpe jubilatu elkartean bertan eman ahal izango da, honako egun hauetan: otsailaren 22, 24, 25, 26 eta 29an eta martxoaren 2, 3, 4, 7 eta 9an.

Horrez gain, Elizpe jubilatu elkarteak gogorarazten du bidaia antolatu duela Almuñecar eta Granadara ekainaren 15etik hasita 10 egunerako. Interesa duenak elkartean bertan galde diezaioke Pilarri bidaiaren nondik norakoen berri. Azkenik, Elizpe elkarteak gogorarazten du dagoeneko kobratzen ari direla 2016ko kuotak. 12 euroko prezioa du urteko kuotak.


Olinpiada herrikoiak izango dira Sanpedropekoen osagai berria

Bi egun irautetik egun bakarrekoak izatera pasako dira aurten Sanpedropekoak. Hala ere, berrikuntza ugari izango ditu egitarauak, olinpiada herrikoiak eta barbakoa egingo baitituzte iluntzean, Batzalarrin kalean. Hala ere, Sukalki txapelketa izango da jaien plater nagusia, azken urteetako joerari eutsiz.

Berrikuntzekin datoz aurtengo Sanpedropekoak. Laburragoak izango dira aurtengo jaiak, larunbatean egingo baitira ekintza guztiak. Hala ere, egitarau oparoa prestatu dute Jaiak Koordinakundeko kideek, goizetik gauera arte luzatuko dena.

"Urtez urte apustu ezberdinak egin ditugu Sanpedropekoei begira", azaldu du Ainhoa Garaiok. Antolakuntza taldeko kideak azaldu du sukalki lehiaketak jarraituko duela egitarauko plater nagusia izaten. "Ekintzarik potenteena da, 15 kazola inguru aurkezten dira", nabarmendu du. Bertso-saio baten bidez girotuko dute lehiaketa, eta bingoa egingo dute bazkariaren ostean, aurreko urteetako ildoari jarraiki.

Aldaketak

Berrikuntza ugari sartu dute aurtengo edizioan. Kokapena da horietako bat. "Azken urteetan Herriko plazan egon gara. Aurten, aldiz, Aldai plazan izango dira ekintza gehienak". Iluntzean izango da beste berrikuntza. Aurten ez da kontzerturik egongo. "Olinpiada herrikoiak" eta barbakoa egingo dituzte, Batzalarrin kalean. Garaiok aurreratu du sanrokeetan egiten dituzten jokoen tankerakoak prestatu dituztela olinpiadetarako. "Batzalarrin kalean eginda espero dugu jende gehiago animatzea parte hartzera, ez soilik koadriletako kideak".

Abuztuko jaien esperoan

Abuztuko sanrokeen hitzaurrea izan ohi dira sanpedropekoak. Koadriletako kideak euren jantziak soinean ateratzen dira kalera, abuztuko jaietan bezala. Sanrokeetan egingo dituzten ekintzak prestatzeari ekin diote dagoeneko Jaiak Koordinakundeko kideek. "Abuztuaren 17a izango da egun indartsuena, aurten ostirala delako", jakinarazi du Garaiok, "paella txapelketa, jolasgune erraldoia eta cluedo-poteoa egingo ditugu egun horretan". Horrez gain, "buelta bat" eman nahi diote baita ere Berakatz Eguneko bazkariari. "Zeozer berria egitea dugu buruan".

Gainontzeko ekintzei dagokienez, aurreko urteetako "eskema bera" jarraitzeko asmoa dute koordinakundean parte hartzen duten koadrilek.

EGITARAU OSOA

9:30-13:30 // Sukalki txapelketa, Aldai plazan

12:30-13:30 // Bertso saioa, Aldai plazan

13:30-14:00 // Sukalkien epaiketa, Aldai plazan

14:00-16:00 // Bazkaria, Aldai plazan

16:00-18:00 // Bingoa

18:00-21:00 // Kalejira

21:00-23:00 // Olinpiada herrikoiak eta barbakoa, Batzalarrin kalean


Barne Ministerioak bihar erabakiko du hirugarren gradua eman edo ez

Neurria halabeharrezko pausoa da ETAko presoa baldintzapean aske uzteko.

Jorge Fernandez Diaz Barne ministroak aurreratu du Espetxe Zuzendaritzak bihar arratsaldean erabakiko duela Josu Uribetxebarria ETAko presoari hirugarren gradua ezartzen dion. Presoak minbizi sendaezina dauka, eta gose-greban dago, aske uztea eskatzeko.

Hirugarren gradua ezartzea, hain justu, baldintzapeko askatasuna emateko lehen urratsa da.

TVEn egindako elkarrizketan, ministroak salatu egin du ezker abertzaleak ez duela "inolako errukirik" agertu Jose Antonio Ortega Lararen aurrean (Uribetxebarria bahitzaileetako bat izan zen).

Fernandez Diazek zehaztu duenez, Espetxe Zuzendaritzaren Tratamendu Batzordeak bihar goizean aztertuko du hirugarren gradua eman edo ez, eta arratsaldean Idazkaritza Nagusiak erabakia hartuko du.

Espetxe Zuzendaritzak hirugarren gradua ezartzea erabakitzen badu, helburua baldintzapeko askatasuna ematea izango dela gaineratu du Barne ministroak.

Azken hitza, baina, Espetxeratuen Zaintzako Epaitegi Zentralak izango du, eta horrek astelehenean jasoko du txostena.

Pedraz epaileak hirugarren gradua eskatu du

Ministroaren hitzak heldu baino lehenago, Santiago Pedraz Auzitegi Nazionaleko epaileak Josu Uribetxebarria ETAko presoari hirugarren gradua ezartzea aztertzea eskatu dio Espetxe Zuzendaritzari.

Uribetxebarriaren abokatuak aurkeztutako idatziei erantzunda gaur publikatutako probidentzia batean, epaileak Espetxe Araudiko 104.4. artikulua ezartzeko eskatu du, betiere baldintza guztiak betetzen badira.

Artikulu horrek "kasu bereziak" aipatzen ditu, eta gaixotasun larri sendaezinak dituzten presoei hirugarren gradua ezartzea ahalbidetzen du, "arrazoi humanitarioak eta duintasunezkoak" tarteko.

Halaber, epaileak "txosten mediko gaurkotuak" igortzeko eskatu dio Espetxe Zuzendaritzari, Auzitegi Nazionaleko Klinikak txosten bat egin ahal izateko.

Pedraz goardiako epailea da aste honetan, eta Jose Luis Castro Espetxeratuen Zaintzako epailea ordezkatzen ari da.

Uribetxebarriak lasaitasuna eskatu du

Josu Uribetxebarriak lasaitasuna eskatu du, bere abokatuak Gara egunkariari eta naiz.info-ri bidalitako ohar batean.

"Eskaera argi bat egin nahi diot mundu osoari: mesedez, ni hemendik irten ala ez, zorakeriarik ez egin. Inon", azaldu du.

Uribetxebarriaren anaiak lehenbailehen aske geratzea eskatu du

Javier Uribetxebarria, ETAko presoaren anaiak, bere anaia lehenbailehen aske uztea eskatu du ostegun honetan Bilbon. Halaber, presoak ez duela gose-greba bertan behera utziko nabarmendu du, aske geratu arte.

"Ostiralean bada, astelehenean baino hobeto", azpimarratu du aske geratu daitekeen egunaren inguruan, Etxerat-en (ETAko presoen senideen elkartean) bileran parte hartu baino lehen Mikel Arana Ezker Anitzaren koordinatzaile nagusiarekin.

Bi atxiloketa protesta batean

Ertzaintzak bi gazte atxilotu ditu, Espainiako Gobernuak Donostian duen Ordezkaritzaren hesietara kateatzeagatik.

Herrizaingo Sailak jakinarazi duenez, gertakizuna 17:25ean izan da. Bi patruila hara joan dira, kateak moztu dituzte, eta gazteak atxilotuta eraman dituzte.

Herrira ETAko presoen aldeko elkarteak azaldu duenez, protesta ekitaldia 17:00etan hasi da, eta kateatu diren bi gazteak ez ezik, beste 60 pertsonak ere hartu dute parte, Uribetxebarria askatzea eskatzeko.


Itxaso Onsalok eta Leire Astiazaranek irabazi dute Euskal Herriko arpana txapelketa

Errekor berria ere ezarri dute Aresoko eta Villabonako arpanlariek

Euskal Herriko emakumeen arpana txapelketa jokatu zen irailaren 25ean Uharten. Hiru bikote lehiatu ziren: Ultzamako Ainhoa eta Ana Iraizoz ahizpak; Berako Nerea Sorondo eta Amaia Garcia eta Aresoko Itxaso Onsalo eta Leire Astiazaran (Villabona) eta azken hauek izan ziren bizkorrenak: 45 ontzako enborrari 10 epai egiteko 3 minutu, 46 segundo eta 83 zentesima behar izan zituzten, errekor berria ezarriz.

Bigarren postua Eltsoko Ainhoa eta Ana Iraizozek eskuratu zuten (4:06.36) eta hirugarren Berako Nerea Sorondo eta Amaia Garcia izan ziren.


Laugarren izateko lehian jarraitu nahi du Uxue Bilbo Basketek

ACB ligako laugarren postuaren bila jarraitzen du Uxue Bilbo Basketek. Cajasoli egingo dio bisita gaur (19:30), eta, irabaziz gero, gertuago luke titulurako kanporaketetarako laugarren postu preziatua. Cajasolek, berriz, ez du ezer jokoan, joan den jardunaldian ziurtatu baitzuen datorren denboraldian ACB ligan egotea.

Fotis Katsikarisen taldean, Kostas Vasileiadis jokalariak ez du jokatuko. Greziarra ez da osatu oraindik, eta klubak atzo jakinarazi zuen bi astez jokatu gabe egon beharko duela. Sevillan izango dira, berriz, Adrien Moerman, Milovan Rakovic eta Roger Grimau. Azken horrek ez zuen jokatu Laboral Kutxa Baskoniaren aurka, min hartuta zegoelako. Entrenatzaileak Kataluniako jokalariaren konpromisoa nabarmendu nahi izan zuen atzo: «Izan dituen lesioak ikusita, Grimau eredu bat da talde guztiarentzat».


Eskuzko txapelketa herrikoiaren lehen jardunaldia jokatu da


Ugaitz Alegriak komedia berria estreinatuko du, Glu Glu taldeagaz

Estreinaldia zapatuan izango bada ere, bihar estreinaldi aurreko emanaldia eskainiko dute Elgoibarren. HITZAk biharko saiorako sarrerak zozkatuko dituUgaitz Alegria aktore ondarrutarrak Glu Glu ekoiztetxeak zapatuan estreinatuko duen Desoxirribonukleiko: ADN la vasca perfecta komedian parte hartuko du. Estreinaldia zapatuan bada ere, bihar estreinaldi aurreko saioa eskainiko dute Elgoibarko Herriko Antzokian, 20:30ean.HITZA-k Elgoibarko emanaldi horretarako bi sarrera bikoitz zozkatuko ditu harpidedunen artean; zozketan parte hartzeko 94-684 44 36 telefono zenbakira deitu behar da gaur 16:00ak baino lehen.Antzezlanaren testua Galder Perezek idatzi du, eta Eloi Beatok zuzentzen du. Aktoreei dagokienez, Alegriagaz batera ondoko aktoreek parte hartzen dute antzezlanean: Susana Soleto, Martxelo Rubio, Itziar Ituño/Leire Ucha eta Ylenia Baglietto. Jakitera eman dutenez, Ituñok eta Uchak pertsonaia bera antzeztuko dute. Izatez aktore ofiziala Ituño bada ere, beste lan batzuk tarteko, saio batzuetan Uchak antzeztuko du haren pertsonaia.Baina Alegria ez da antzezlaneko ondarrutar bakarra. Izan ere, Iñaki Maruri aktore ondarrutarra da antzezlanaren musika zuzendaria.Elgoibarren eta Basaurin saioak eskaini eta gero, hurrengo asteetan antzezlana ondoko herrietan egongo da ikusgai: Gernika-Lumo (urtarrilak 27 euskaraz eta urtarrilak 28 gazteleraz), Zumaia, Azkoitia, Eibar, Bergara, Hondarribia, Villabona, Muskiz, Donostia…Sarrerei dagokienez, Kutxabanken salgai daudela azaldu dute; kutxazainetan eta Internet bidez eskuratu ahal dira.SinopsiaDesoxirribonukleiko genetika-laborategi batean gertatzen den komedia zientifiko musikala da. Sekretupean, euskal genoma ikertzen ari dira bertan. ADN eraldaketaren bitartez, Beñarda Etxepare sortu berri dute, lehen euskal super emakumea.Ezkutuko proiektua primeran doanean, kazetari misteriotsu baten bisitak hankaz gora jarriko ditu ikerketa bera eta zientzialarien arteko harremanak.Bizitzarako ikerketa lekua den horretan, zalantzan jarriko dira morala, pasioaren jatorria eta kode edo molekulez ulertzen ez duen bekaizkeria. Nahaste-borraste korapilotsuen ondorioz, egiaren eta gezurraren arteko muga desagertuko da.Komediak umorez jorratuko du zientzia eta kantuz taularatuko ditu giza harremanak. Esketx bidez, zientzia-alorrak parodiatuko dira, eta antzerki musikalaren bidez, klonatutako pertsona, mediku, zientzialari eta beste zenbait gezurtiren arteko harreman eta gaizki ulertuak garatuko dira.Zientziak eta maitasunak ondorioztatuko dute ezer eta inor ez dela benetan dirudien hori. Baina zalantza nagusia argitu barik geratuko da: posible ote da euskal pasioa eta harremanak genetikoki eraldatzea?


Iñigo Garciaren 'Bi txirula' saritu dute Zinemaldia.cat jaialdian

Atzo amaitu zen Zinemaldia.cat zine jaialdia, euskal zinemagintzari buruz Bartzelonako Euskal Etxeak antolatzen duen jaialdia. Sariak banatzeko unea izan zen, eta sarituen artean Iñigo Garciaren Bi txirula egon da.

Euskarazko pelikula onenaren Urrezko txapela jaso du Jon Elizalde, Iker Hazas eta Kandido Uranga buru dituen lan onek. Jaialdian emandako beste bi sariak, fikziozko pelikula onenarentzakoa eta dokumental onenarentzakoa, Handia eta Converso lanek irabazi dituzte.

Sail ofizialean zumaiarrek zuzendutako bi lan erakutsi dira. Garciaren Bi txirulaz gain, Eneko Dorronsorok Deixar Anar/Utzi joaten dokumentala erakutsi du.


«Artzaintzak badu etorkizuna, baina asko borrokatuta»

Filmatzen ari den dokumentalean, urtaroen arabera artzaintzaren aldi ezberdinak islatzea du helburu Urrutiak. Artzaintza tradizionalaren eta modernoaren arteko fusioa du oinarri.


Sailkapenean 33. postuan dela jokatuko du Txomin Aranak Dakar Rallyko zortzigarren etapa

Ereñarra, Dakar Rallyan

Zapatuko atseden egunaren eta atzo zazpigarren etapa jokatuta, zortzigarrena izango da gaurkoa Dakar Rallyko parte hartzaileentzat. Txomin Arana moto gidari ereñarrak maila ona ematen jarraitu du, eta sailkapen orokorrean 33. postuan dago. Marc Coma da rallyko liderra, eta Joan Barreda eta Jordi Viladoms dira bigarren eta hirugarren, hurrenez hurren.

Atzo maratoi etaparen lehen zatia jokatu zuten, Salta eta Uyuni artean. Etapa hori “lasaitasunez” hartzea erabaki zuen Aranak; izan ere, altuera dela eta, motoa “gutxiago dabil”, eta berria denez, larregi ez esplotatzea erabaki zuen. 35. helmugaratu zen atzo, baina motoa aldatu izanagatik, 15 minutuko zigorra ezarri zioten, eta, ondorioz, 53. postua eman zioten.

Argentinatik Boliviara joan da Dakar Rallya, eta herrialde horretan hasiko da gaurko etapa. Amaitu, baina, Txilen amaituko da, muga zeharkatuko baitute gaur. Uyuniko urmael gaziaren inguruan jokatuko da etapa.


Autobusa antolatu dute Azpeitira joateko

Herri arteko bueltako partidua jokatzeko autobusa antolatu dute. Dohainik da eta arratsaldeko 20:30etan aterako da Atsegindegitik. Hernanik Azpeitiaren kontra jokatuko du eta talde honetatik dei egin dute hernaniarrak animatzera joateko.


Adostasunik gabe aurkeztu dela plan estrategikoa salatu du PSE-EEk

Joan den larunbatean egin zen plan estrategikoaren aurkezpenaren haritik, “kontsentsurik gabe, ikerketa ekonomiko-finantzario gabe eta Udalbatzak onartu gabe” egin dela kritikatu du Errenteriako PSE-EEk. Era berean, Udal Gobernu Taldeak egiten duen “udal baliabide, azpiegitura, lan talde eta ekonomiaren kudeaketa” salatu du. Ildo horretatik, gaineratu du gobernu taldeak “behartu” egin dituela udal langileak bihar, ostirala 29, plan estrategikoaren bileran egotera.

Larunbateko ekitaldi horri “kutsu elektoralista” atzeman dio PSE-EEk, plan “serio” bat izan beharrean. “Manipulazio argi bat dago, aurrera ateratzea kostako den esperantzak sortuz”, adierazi du. Horrek “frustrazioa” eragin dezakeela uste du: “Adostasuna lortzeko arduraz lan egiten ez bada, zaila izango da etorkizuneko ekintzak aurrera ateratzea”.

Hasieran, alkatea udal taldeekin eztabaidatzeko prest agertu zela esan du PSE-EEk, “baina bere oraingo ekintzak hitzen kontra doaz”.


Torturatu zutela ukatu dute

Sandra Barrenetxearen tortura salaketen epaiketa hasi da. Akusatutako lau guardia zibilek esan dute tratu «zuzena» eman ziotela, Guardia Zibilak «atxiloketa guztietan» egin ohi duenez. Gaur jarraituko du epaiketak


Obamak AEBetik kanpo ere irabazi dio Clintoni

Ameriketako Estatu Batuetatik kanpo bizi diren Alderdi Demokratako kideen bozketan %65 lortu du.

Ameriketako Estatu Batuetatik (AEB) kanpo bizi diren Alderdi Demokratako kideen arteko bozketa Barack Obamak irabazi du, erraz. Izan ere, botoen %65 lortu ditu eta bigarrenak, Hillary Clintonek, %32.

22 ordezkari zituzten jokoan bozketa horretan, eta 20.000 alderdikidek eman dute botoa. AEBetik kanpo Kanadan, Mexikon eta Erresuma Batuan bizi da estatubatuar gehien.

Alderdi Demokratako primarioetan Obama doa aurrena, 1.319 ordezkarirekin. Clintonek 1.250 dauzka.


Zamudion emakume bati eraso zion ustezko egilea atxilotu du Ertzaintzak

Irailaren 2an, neska batek mutil bat salatu zuen, Zamudion bortxatzen saiatu izanagatik, eta atzo Ertzaintzak iragarri zuen ustezko egilea atxilotu zuela Barakaldon. Mutilak 19 urte dauzka eta talde kriminal bateko kidea izatea ere leporatzen diote. Taldeak 28 lapurreta egin omen ditu Balmaseda, Laudio, Muskiz, Durango eta Erandioko etxeetan.

Neskak salaketan esan zuenaren arabera, Interneten bidez ezagutu zuen mutila. Irailaren 2an, Zamudioko parke batean gelditzea erabaki zuten eta elkartu zirenean, mutilak beste leku lasaiago batera joateko proposatu zuen. Neskak ezetz esan zion, baina mutilak indarrez eraman zuen sasi artean. Han lurrera bota zuen, zirriak egin zizkion eta prakak kendu nahi izan zizkion. Mehatxuak ere egin zizkion. Neskak, ordea, mutilaren kontra borrokatu zuen eta ihes egitea lortu zuen. Salaketa egun berean egin zuen Ertzaintzan.

Irailaren 9an, Zapata gorriak Zamudioko talde feministak elkarretaratzea antolatu zuen herrian, gertaera salatzeko. “Ezin digute ukatu kaletik ibiltzeko askatasuna”, esan zuten. Era berean, Igotz Lopez alkateak hau idatzi du Facebooken: “Argi utzi nahi dugu berriz erasotzaileak soberan daudela gure herrian, gure kaleetan eta gure gizartean ere. Bakarrik daude eta epaileen aurrean erantzun beharko dute. Ez, ezetz da!”.


Ion Etxeberriak ezin izan du binakako laugarren txapela jantzi

Ion Etxeberriak ezin izan du galdutako eta irabazitako hiruna finalen berdinketa modu positiboan hautsi. Iaz bezala, gaur ere txapelik gabe itzuliko da herrira azpeitiarra. Izan ere, Ezkurra II.arekin jokatu du Utergaren eta Endikaren aurkako Binakako Erremonte Txapelketako finala. Hernaniko Galarreta pilotalekuan izan da txapelketako azken lehia, eta 40 eta 30 galdu dute Ionek eta Ezkurra II.ak. Irabazlearen txapelik ez, baina Ionek jaso du txapelketako atzelari onenaren oroigarria.

Gaurkoa zazpigarren finala zuen Ionek. Zazpi horietatik lau galdu eta hiru irabazi ditu. 2014an irabazi zuen azkenekoz binakakoa, Ezkurrarekin. Aurretik, berriz, 2011n Zeberio II.arenarekin eta 2013an Utergarekin jantzi zuen txapela azpeitiarrak.


Ondarroako operazioko atxiloaldiaren bideorik ez dagoela aitortu du Aresek

Atxilotuen tortura salaketak faltsuak zirela esan zuen Herrizaingo sailburuak, eta bideoak zeudela ohartarazi; orain, bideorik ez dela erantzun dio epaile baten eskariari. Iñigo Lamarca arartekoak lau aldiz eskatu dizkio Aresi operazioari buruzko bideoak; lauretan ezezkoa jaso du, eta laguntzarik ez ematea leporatu dio Herrizaingo Sailari.


Iñurritza elkartekoek ibilaldia antolatu dute Zarautz eta Zumaia artean irailaren 19rako

Iñurritzako erretiratu eta pentsiodunen elkarteak iralaren 11etik, asteazkenetik aurrera bingo saioak eskainiko dituela gogoratu du. Ildo horretatik, parte-hartzaileei zorte ona opatu diete elkartetik. Bestalde, irailaren 19an Zarautz eta Zumaia artean ibilbidea antolatu duela jakinarazi du. 09:00etan irtengo dira Santa Maria Real parrokiatik eta ibilbideak hiru ordu iraungo du. Askizun egingo dute hamaiketakoa eta bazkaria, berriz, Zumaiako erretiratuen egoitzan.

Interesa dutenek gaur, asteazkenean, ostegunean zein ostiralean eman ahalko dute izena ibilaldian parte hartu ahal izateko, 17:30etik 19:30era. Ordainketa une horretan egin beharko da.


Aste bukaerako kultura agenda

Hitzordu ugari ditugu aste bukaeran ibarrean: Aitzorrotz Eguna Eskoriatzan, Magia Mostra Elgetan, San Migel Txiki jaiak Oñatin, kontzertuak, antzerkia... Hemen dituzue aste bukaerako kultur hitzorduak:

Antzerkia

Aretxabaleta

> Goio Arrietak 'Harri irratixe' bakarrizketa egingo du

Goio Arrietak Harri irratixe delako bakarrizketaren bigarren emanaldia egingo du. Helduei zuzenduta dago, eta prezioa da 4 euro.

Gaur, egubakoitza, Arkupeko Zaraia aretoan, 22:00etan.

> Umeendako ikuskizuna egingo du Vanessa Gonzalez aktoreak

Vanessa Gonzalez aktoreak Belarrira xuxurlatuz delako umeendako ikuskizuna egingo du. 4 eta 8 urte arteko umeei dago zuzenduta.

Bihar, zapatua, Arkupeko liburutegian, 11:30ean.

Ikuskizunak

Elgeta

> VI. Magia Mostra egingo dute aste bukaeran Espaloian

Europako gertuko mago onenetariko batzuk izango dira Elgetan aste bukaeran. Gaur, egubakoitza, Alberto de Figueiredok emanaldia eginog du; bihar, zapatua, izango da gala nagusia, honako magoekin: Woody Aragon, Javi Santos, Miguel Gomez, Rafael Benatar eta Camilo Vazquez; Jon Zabal izango da aurkezlea. Eta etzi, domeka, Gasteizko ilusionismo elkartearen eskutik, kalean magia egingo dute. Sarrerak salgai daude Espaloian bertan: barikurako 14 euro, 11 euro bazkideendako; zapaturako, 18 eta 15 euro; eta abonoa (grapatuta joango dira bi sarrerak) 30 eta 22 euro.

Barikuko eta zapatuko emanaldiak, 22:30ean; domekakoa, 13:00etan.

Musika

Arrasate

> Discípulos de Dionisos taldeak kontzertua egingo du

Donostiako Discípulos de Dionisos, Madrilgo Los Chicos eta Arrasateko Intérprete Desconocido taldeek rock kontzertua egingo dute gaztetxean. Horrez gain, Folk Records zigilua aurkeztuko dute. Sarrerak 5 eurotan daude salgai gaztetxean.

Gaur, egubakoitza, gaztetxean, 22:30ean.

> Albert Plak 'aldea' bilatzera gonbidatuko gaitu zapatuan, kontzertuan

La diferencia delako diskoa argitaratu du Albert Pla kantautoreak, eta berau aurkezteko kontzertua egingo du bihar, zapatua, Amaia antzokian, 20:00etan. Sarrerak salgai daude www.kutxa.net eta www.generaltickets.com webguneetan.

> Remember festa egingo dute 3 aretoan

Honako disko-jartzaileek girotuko dute gaua: Koldo (intermusik), Pablo Akaros (alertha), Haitz (nothing without) eta Balza (Kogollo party krew). Sarrera 10 euro da.

Bihar, zapatua, gauerdian hasita.

Eskoriatza

> Kontzertu sorpresa egongo da gaur Inkernu kanpoaldean

Aitzorrotz Kultura Egunaren aurrekari gisa, talde sorpresa batek kontzertua egingo du Inkernu kanpoko plazatxoan. Barra ere kanpoan ipiniko dute.

Gaur, egubakoitza, 21:00etan.

Oñati

> Donostiako Txistulari Taldearen emanaldia eta Oñatiko txistulari bati domina-ematea

Donostiako Udal Txistulari Taldearen kontzertuarekin hasiko dira Musikegunak Oñatin. Jose Ignacio Antsorena da zuzendaria, eta sei txistularik, bi perkusio-jolek eta bi tronpeta-jolek osatzen dute taldea. Iriarte, Susato, Antsorena, Iraizotz, Gonzalez Bastida, Aranburu eta Iribarren piezak joko dituzte. Bestalde, Gotzon Osinagari domina emango diote Euskal Herriko Txistulari Elkartearen partetik.

Bihar, zapatua; kalejira 18:30ean, udaletxetik Santa Anara; han, kontzertua.

Ospakizunak

Bergara

> Udaberriko erromeria handia egingo dute, eta baita erromeria-afaria ere

Udalak, Jardunek, Moiazpik eta Abarkak azkeneko udaberriko erromeria egingo dute bihar, zapatua: trikiti-kalejira lehenengo, erromeria-afaria Munibe plazan (20:30) eta erromeria Antsorregi eta Larrañaga trikitilariekin.

> San Migel Monteko eta Santikurutzetako jaiak, asteburuan

San Migel Monteko jaiak ospatuko dituzte bihar, zapatua: Gipuzkoako Txirrindularitza txapelketa jokatuko da (16:00) eta gaztetxoen arteko Olinpiadak ere bai (16:00-18:00).

Bestalde, etzi, domeka, Santikurutzetako jaia ospatuko dute: Bergarako zikloturista proba jokatuko da (08:00).

San Migel Monteko jaia bihar, zapatua; Santikurutzetakoa, etzi, domeka.

> Irukurutzeta eguna ospatuko dute osintxuarrek etzi

Etzi, domeka, Irukurutzeta eguna ospatzeko, salda-jana eskainiko diote ailegatzen den guztiari, 11:15etik aurrera.

Eguraldi txarra badago, Atseden txaboletan egingo dute.

Eskoriatza

> Aitzorrotz Kultur Egunean sagardo eta taloa, bertsoak eta beste

Aitzorrotz Kultur Eguna ospatuko du Aitzorrotz elkarteak bihar, zapatua: txistu kalejira (11:00), sagardo eta talo-jana, plazan (12:00), Jon Maia eta Amets Arzallusekin bertso poteoa (14:00), herri bazkaria (15:00) eta beste izango dira.

Oñati

> San Migel Txiki jaiak ospatuko dituzte aste bukaera osoan

Honako ekintzak izango dira, beste batzuen artean: gaur, egubakoitza, sagardo, ardo eta gazta txosnan (19:00), Asfikzia, Bitter Honey eta Sexty Sexers taldeen kontzertua (22:30); bihar, zapatua, salda eta txorizoa auzoko elkartean (12:00), trikipoteoa (16:00), mendiko bizikleta ibilaldia (16:00), herri kirolak (19:00) eta erromeria (22:30); eta etzi, domeka, auzoko hildakoen omenezko meza (12:00), Gerardo Elortzarekin bueltatxoa, antzinako kontuak kontatzen (12:45), auzoko emakumeen bazkaria eta auzo bazkaria (14:30), Oñatz dantza taldearen emanaldia (19:00), Oñatiko bertso eskolakoen saioa (19:30), afari-merienda (20:30) eta erromeria (22:00).

Kale Zaharrean, aste bukaeran.

Erakusketak

Aretxabaleta

> Lasarteko auto-zirkuituaren gaineko erakusketa

Kutxa Fototekako Fondoek antolatuta, Lasarteko auto-zirkuituaren gaineko erakusketa dago Arkupen.

Ordutegia: 11:00-13:00 eta 18:00-20:00; zapatuetan, 11:00-13:00; domeketan eta jaiegunetan itxita dago.

Arrasate

> Ikusgai daude Jose Luis Zumetaren bi erakusketa

San Juan de Dios ospitale psikiatrikoko gaixoek egindako Globo rojo aldizkarian oinarrituta, Jose Luis Zumetak 38 serigrafiako erakusketa egin du, Oi! Bihotz. Hori ikusgai dago Kulturaten, hilaren 30era arte. Bestalde, Arregi galerian Zumetaren beste zenbait lan ikus daitezke.

Kulturaten, maiatzaren 30era arte.Bergara

> Beart elkarteko ikasleek margo erakusketa ipini dute

Beart elkarteko margo ikasleek euren lanak ikusgai ipini dituzte kultura etxean. Maiatzaren 15era arte egongo da zabalik.

Ordutegia: astelehenetik egubakoitzera, 18:00-20:30; zapatuetan, 12:00-14:00 eta 18:00-20:30; domeketan, 12:00-14:00.

Bergara

> Indiaren gaineko argazkiak erakusten ditu Jon Anduezak

Jon Andueza bergararrak Indian ateratako hainbat argazki ipini ditu erakusketan. Zabalik izango da maiatzaren 16ra arte.

Aroztegi aretoan. Ordutegia: astelehenetik egubakoitzera, 18:00-20:30; zapatuetan, 12:00-14:00 eta 18:00-20:30; eta domeketan, 12:00-14:00.

Ikastaroak

Arrasate

> Emakumeen parte-hartze politikoaren gaineko tailerra

Emakume Txokoaren jabetze eskolak tailerra antolatu du maiatzaren 28rako eta 29rako: Emakumeak eta parte-hartze politikoa. Arantza Urkaregik emango du, eta euskaraz izango da. Izenematea zabalik dago Emakume Txokoan.

Emakume Txokoa: 943 79 41 39 / emakumetxokoa@arrasate-mondragon.net.

Bestelakoak

Oñati

> Mendi irteera dago domekan, Arantzazuko Adiskideekin

Arantzazuko Adiskideek antolatu dituzten mendi-irteeretako bat izango da etzi, domeka: Bide ezkutua delakoa egingo dute. Irteera Kurtzipizio Ermitan dago (Gandiaga Topaguneko eraikinaren gainean).

Argibideak, 943 78 13 02 telefono zenbakian eta www.arantzazukosantutegia.org webgunean.


Anoetako ikasleen bisita Atariara

Anoetako ikastolako DBH 1 eta 2ko ikasleen bisita izan du Tolosaldeko Atariak. 14 ikasle izan dira euren irakaslearekin, eta kurtsoan zehar irratigintzan ikasi dutena azaldu dute.


We Are Standard eta munduko surf izarrak, dokumental batean

Surfean ez dakiten bost musikariak musika jotzen ez dakiten sei surflari garrantzitsurekin (ritz Aranburu, Hodei Collazo, Mirka Martín, Txaber Trojaola...) elkartu dituzte dokumentala osatzeko.

We Are Standard taldeak surfa eta musika uztartuko dituen dokumental batean hartu du parte. Getxoko taldeak ez daki surfean eta musika jotzen ez dakiten sei surflari garrantzitsurekin elkartu dituzte, batzuek besteen gabeziak ase ditzaten. Bost musikariekin batera ikusiko ditugu filmean Aritz Aranburu, Hodei Collazo, Mirka Martín, Txaber Trojaola, MarioAzurza eta Pablo Solar.

Marten Persiel zuzendariak bi egunez elkartu zituen guztiak "Los Surfers" dokumentala osatzeko. Batzuei zein besteei zer moduz joan zitzaien jakin nahi baduzu, egin klik beheko bideo honetan. &' || 'nbsp;

&' || 'nbsp;

&' || 'nbsp;


13 metroko olatu bat izan da Coruñan

Denboraleak 10 metroko olatuak eta kalte handiak egin ditu Santanderren eta Asturiasko kostaldean ere.

Azken egunetako denboraleak kalte handiak eragin ditu Galizian, Asturiasen eta Kantabrian ere.

Coruñan, denboraleak gogor jo du eta itsasertzeko pasealekua txikitu du. Estaca de Bares lurmuturrean, 13 metroko olatu bat izan da.

Gainera, olatu batek bizikletan paseatzen ari zen 15 urteko mutil bat eraman du, Lugoko Foz herriko Rapadoira itsasargiko pasealekuan.

Denboraleak kalte handiak eragin ditu Kantabrian ere. Pasealekuetan eta portuetan nabaritu da gehien olatuen indarra.

Itsasgorak ekarritako hamar metroko olatuek eragin dituzte kalte handienak. Santanderren, El Sardinero hondartza eta pasealekua harriz, hondarrez, urez eta zaborrez beteta agertu dira igande goizean.

9 metroko olatuak izan dira, Asturiasko kostaldean. Itsasoak Cudillero herriko portuko kai-muturraren 50 metro urperatu ditu, eta uholdeak izan dira.

Luancon, hondartza ondoko hainbat taberna eta jatetxetan kalteak utzi ditu denboraleak. Adineko pertsonentzako zentroan ere kalte handiak izan dira.

Gijonen, olatuek San Lorenzoko hesia txikitu dute, eta hondartza itxi egin dute.